title: David Wagner

text: David Wagner (s. 19. lokakuuta 1971) on saksalais-yhdysvaltalainen jalkapallovalmentaja ja entinen hyökkääjä. Marraskuusta 2015 tammikuuhun 2019 hän toimi englantilaisen Huddersfield Townin päävalmentajana.


title: David Wagner

text: Wagner hankki jalkapalloilijaoppinsa SV Geinsheimin juniorijoukkueessa ja siirtyi ammattilaiseksi Eintracht Frankfurtiin kaudella 1990/91. Ura lähti lentoon kuitenkin FSV Mainzissa, jossa pelasi neljä kautta 2. Bundesliigaa. Wagner ei koskaan onnistunut murtautumaan Saksassa Bundesliigaan eliittiin, vaikka pelasikin Schalkessa 29 ottelua vuosina 1995-1997. Hän lopetti pelaajauransa Germania Pfungstadtissa vuonna 2005.


title: David Wagner

text: Maajoukkuetasolla Wagner edusti Saksan alle 21-vuotiaiden maajoukkuetta yhdessä ottelussa vuonna 1992. A-maajoukkuetasolla Wagner edusti Yhdysvaltoja, sillä hänellä oli myös Yhdysvaltain passi. Wagnerin maajoukkueura jäi kuitenkin vain kahdeksan maaottelun mittaiseksi.


title: David Wagner

text: Wagner aloitti valmennusuransa TSG 1899 Hoffenheimin organisaatiossa kesällä 2008, kun hänestä tuli seuran alle 19-vuotiaiden joukkueen päävalmentaja. Hän valmensi Hoffenheimissa myös alle 17-vuotiaiden joukkuetta.


title: David Wagner

text: Kesällä 2011 Wagner aloitti Borussia Dortmundin organisaatiossa reservijoukkueen päävalmentajana. Wagner luotsasi joukkueensa debyyttikaudellaan 2011/12 Regionalliga Westn mestariksi ja BVB nousi 3. Ligaan. Wagner luotsasi joukkuettaan kolmannella sarjatasolla kolme kautta, kunnes kauden 2014/15 päätteeksi BVB putosi takaisin Regionalligaan. Marraskuun alussa 2015 hän erosi tehtävistään ja mediassa huhuttiin, että hän olisi siirtymässä Jürgen Kloppin apuvalmentajaksi Liverpooliin. Muutama päivä eroilmoituksen jälkeen Wagnerista tuli Huddersfield Townin päävalmentaja. Wagner hilasi Huddersfieldin kauden 2015/16 päätteeksi Englannin Mestaruussarjan sijalle 19 ja joukkue säilytti sarjapaikkansa.


title: David Wagner

text: Kesällä 2016 Wagner hankki runsaasti uusia vahvistuksia Huddersfieldiin Manner-Euroopasta. Hän pääsi otsikoihin viemällä joukkueensa valmistautumisleirille Ruotsiin, jossa pelaajat joutuivat selviytymään muutaman päivän luonnon helmassa vain vähäisillä varusteilla. Huddersfield tuli Mestaruussarjan kauteen 2016/17 hyvin valmistautuneena ja johti syyskaudella sarjaa voitettuaan muun muassa Newcastle Unitedin. Kauden loppua kohden Huddersfieldin lento hyytyi ja kauden 10 viimeisestä ottelusta se voitti vain kolme. Pisteet riittivät kuitenkin nousukarsintoihin. Pudotettuaan Sheffield Wednesdayn karsintojen välierissä, Wagnerin valmentama Huddersfield voitti lopulta tiukan finaalisarjan rangaistuspotkukilpailussa Readingia vastaan ja nousi historiallisesti Englannin Valioliigaan kaudeksi 2017/18.


title: David Wagner

text: Huddersfield aloitti kauden 2017–2018 Valioliigassa jopa sensaatiomaisen hyvin voittamalla Crystal Palacen ja Newcastle Unitedin ensimmäisissä otteluissa. Wagnerin johdolla joukkue pelasi aktiivista jalkapalloa ja napsi läpi kauden pisteitä sarjanousijaksi mukavasti. Seura oli parhaimmillaan sarjan johdossa kahdella ensimmäisellä kierroksella, mutta vajosi putoamisviivan alapuolelle vain kerran kauden aikana. Huddersfieldin säilyminen Valioliigassa varmistui lopulta toiseksi viimeisessä ottelussa, jossa joukkue pelasi 1-1-tasapelin Chelsean kanssa. Kaudella 2018–2019 Huddersfieldillä oli Valioliigassa 22 ottelun jälkeen vain 11 pistettä, ja tammikuussa 2019 Wagner joutui lähtemään valmentajan paikaltaan.


title: Djibo Bakary

text: Djibo Bakary (1922 Soudouré – 16. huhtikuuta 1998 Niamey) oli nigeriläinen poliitikko.


title: Djibo Bakary

text: Bakary syntyi kyläpäällikön perheeseen Niameyn länsipuolella. Hän oli Nigerin presidentin Hamani Diorin sukulainen ja etniseltä taustaltaan djerma.


title: Djibo Bakary

text: Bakary vietiin lapsena Tahouaan, jossa hän kävi koulua ja oppi hausan kielen. Pakkotyöhön tuomitun isän näkeminen herätti pojan poliittisen tietoisuuden. Vuonna 1941 Bakary valmistui William Ponty -koulusta Senegalissa. Palattuaan kotimaahansa hän työskenteli opettajana Niameyssa ja Birni N’Konnissa. Saatuaan vuonna 1945 siirron Agadeziin Bakary alkoi vastustaa siirtomaahallinnon pakkotyötä ja ruumiinrangaistuksia. Vuonna 1946 hän perusti Zinderissä Nigerin edistyspuolueen paikallisjärjestön.


title: Djibo Bakary

text: Vuonna 1947 Bakarysta tuli edistyspuolueen pääsihteeri. Vuonna 1951 hän joutui eroamaan puolueesta kannatettuaan yhteistyötä Ranskan kommunistien kanssa. Bakary osallistui ammattiyhdistystoimintaan ja hänet valittiin kommunistien edustajana Ranskan talous- ja sosiaalineuvostoon. Vuonna 1953 Bakary ja Abdoulaye Mamani järjestivät Nigerin ensimmäisen laajan työtaistelun.


title: Djibo Bakary

text: Vuonna 1954 Bakary liittyi Nigerin demokraattiseen liittoon, joka sittemmin tuli tunnetuksi Sawaba-puolueena. Puolueen ideologiana oli marxilaisvaikutteinen nationalismi, joka vastusti siirtomaavaltaa ja siitä hyötynyttä paikallista eliittiä. Bakary käytti hyväkseen etnistä taustaansa hausaa puhuvana djermana, jota monet pitivät songhaina, ja teki kompromisseja perinteisten päällikköjen ja edistyspuolueen kanssa. Vuonna 1956 hänet valittiin Niameyn ensimmäiseksi kaupunginjohtajaksi ja maaliskuun 1957 vaalien jälkeen autonomisen Nigerin pääministeriksi. Vuoden 1958 perustuslakiäänestyksessä Bakary kannatti eroa Ranskan yhteisöstä, mikä johti hänen syrjäyttämiseensä, edistyspuolueen valtaannousuun ja Sawaban toiminnan kieltämiseen.


title: Djibo Bakary

text: Syksyllä 1959 Bakary joutui lähtemään maanpakoon Maliin, jossa hän järjesteli Sawaban sissiliikettä ja nigeriläisten opiskelua kommunistimaissa. Hän matkusteli ulkomailla ja muutti vuonna 1962 murhayritysten pelossa Ghanaan. Vuonna 1964 Sawaba käynnisti Nigerissä sissisodan, joka päättyi presidentti Hamani Diorin epäonnistuneeseen murhayritykseen huhtikuussa 1965. Kwame Nkrumahin menetettyä valtansa Ghanassa Bakary pakeni ulkomaille ja asettui perheensä kanssa Guineaan. Yritykset sissisodan jatkamiseksi päättyivät vuonna 1969.


title: Djibo Bakary

text: Bakary palasi Nigeriin vuoden 1974 sotilasvallankaappauksen ja Sawaban kannattajien vapauttamisen jälkeen. Seuraavana vuonna sotilasjuntan johtaja Seyni Kountché pidätti hänet tovereineen. Bakary istui vangittuna N’Guigmissa ja Agadezissa ja sittemmin kotiarestissa Niameyssa. Kotiaresti päättyi virallisesti vuonna 1984, mutta Bakaryn poliittinen valvonta jatkui Seyni Kountchén kuolemaan asti vuonna 1987.


title: Djibo Bakary

text: Nigerin siirryttyä monipuoluejärjestelmään Bakary yritti paluuta politiikkaan, mutta hävisi vuoden 1993 vaaleissa. Monet hänen entisistä kannattajistaan syyttivät häntä vuosien 1964–1965 epäonnistuneesta sissisodasta ja sitä seuranneista kostotoimista. Bakary teki sovinnon Hamani Diorin kanssa ja hänen muistelmansa kertovat ainoastaan ajasta ennen Sawaban sissisotaa ja presidentin murhayritystä. Hänet haudattiin virallisin menoin kotikyläänsä Soudouréen.


title: Level (lentoyhtiö)

text: Level on espanjalainen pitkän matkan halpalentoyhtiö. International Airlines Group (IAG) perusti sen 17. maaliskuuta 2017 voidakseen kilpailla halpoja kaukolentoja tarjoavien Eurowingsin ja Norwegian Long Haulin kanssa. Levelin kotikenttä on Barcelonan lentoasema, josta se aloitti lennot kesäkuussa 2017. Sen miehistöt tulevat alussa IAG:n omistamalta Iberialta, ja se käyttää IAG:n yhteistä Avios-kanta-asiakasohjelmaa.


title: Level (lentoyhtiö)

text: Levelin laivastoon kuului kesäkuussa 2017 kaksi Airbus A330-200 -konetta, joissa on 21 paikkaa premium economy -luokassa ja 293 turistiluokassa.


title: Level (lentoyhtiö)

text: Lähde:


title: Boeing Condor

text: Boeing Condor oli yhdysvaltalaisen Boeingin kehittämä kaksimoottorinen miehittämätön koelentokone, jonka kehitys käynnistyi 1980-luvun alulla Yhdysvaltain puolustusministeriön erikoishankkeita rahoittavan DARPAn hankkeena, jossa pyrittiin yhdistämään joukko eri osa-aluiden viimeisimpiä kehitysaskelia yhteen ilma-alukseen. Siipiensä osalta purjelentokonetta muistuttanut hiilikuiturakenteinen kone teki ensilentonsa 9. lokakuuta 1988, minkä jälkeen lennot jatkuivat koelento-ohjelmalla Washingtonin Moses Lakessa. Condor lensi kaikkiaan yli 300 tuntia ennen käytöstä poistamistaan. Sotilaskäyttöön soveltumattomana ja useimmille siviilikäyttäjille liian kallina konetyypin tuotanto jäi kahteen koneeseen, joista toinen päätyi koelentojen päätyttyä Kalifornian San Carlosissa sijaitsevaan Hiller Aviation Museumiin.


title: Boeing Condor

text: Condor kykeni täysin autonomiseen lentämiseen ja oli ensimmäisiä koneita, joihin voitiin esiohjelmoida lentosuunnitelma lentoonlähdöstä laskuun. Koneessa oli myös satelliittilinkki, jonka välityksellä suunnitelmaa voitiin päivittää lennon aikana.


title: Boeing Condor

text: Condorin kehitys käynnistyi 1980-luvun alulla Yhdysvaltain puolustusministeriön erikoishankkeita rahoittavan DARPAn hankkeena. DARPA taki Boeingin kanssa 300 miljoonan dollarin sopimuksen korkealla operoivan pitkän kantaman HALE-tiedustelukoneen () kehittämisestä. Condor-projektin tavoitteena oli rakentaa kaksi koelentokonetta, joissa yhdistyisivät aerodynamiikan, rakennusmateriaalien, voimalaitteiden ja etäohjauksen viimeisimmät kehitysaskeleet.


title: Boeing Condor

text: Condorin ensilento oli 9. lokakuuta 1988. Kone lensi Washingtonin Moses Lakessa kahdeksanlentoisen koelento-ohjelman, jonka aikana se keräsi yli 300 lentotuntia. Kone teki vuonna 1989 virallisen mäntämoottorikäyttöisten lentokoneiden korkeusennätyksen noustuaan 20 430 metrin korkeuteen, minkä lisäksi se oli edellisvuonna tehnyt epävirallisen lentoaikaennätyksen pysyen ilmassa yhtäjaksoisesti yli 50 tuntia. Ennätyslento jäi kuitenkin epäviralliseksi, sillä National Aeronautic Association (NAA) ei valvonut sitä. Ohjelma päättyi 1990-luvulla 400 miljoonan dollarin kehityskustannusten jälkeen, ja kone lahjoitettiin Hiller Aviation Museumille Kalifornian San Carlosissa.


title: Boeing Condor

text: Koneen suunnitelleiden insinöörien mukaan se ei saavuttanut täyttä potentiaaliaan koelento-ohjelman aikana. Suunnittelijoiden mukaan kone olisi voinut lentää jopa 37 000 kilometriä, pysyä ilmassa yli viikon tai nousta jopa 22 250 metrin lentokorkeuteen. Condor suunniteltiin alun perin sekä siviili- että sotilasmarkkinat silmällä pitäen. Asevoimat eivät kiinnostuneet siitä hitaan lentonopeuden ja häiveominaisuuksien puutteen vuoksi, ja kone oli hintansa puolesta useimpien siviilitoimijoiden budjettien ulkopuolella.


title: Boeing Condor

text: Boeing Condor varustettiin purjekoneen siipiä muistuttavilla pitkillä laminaarivirtaussiivillä, ja se saavutti purjekoneen aerodynaamista hyötysuhdetta lähestyvän 40:1 nostovoiman ja vastuksen suhteen (L/D-suhde). Sen komposiittirakenteinen runko oli poikkileikkaukseltaan noin 1,32 × 0,86-metrinen ja tarjosi tilat koneen 815 kilogrammaa painaneelle sensorivarustukselle. Siivet olivat hyvin pitkät; siipien 61 metrin kärkiväli oli suurempi kuin Boeing 747 -matkustajakoneessa tai B-52 Stratofortress -pommikoneessa. Pitkät siivet taipuivat huomattavasti lennossa, kärjet nousivat joillakin lennoilla jopa 12 metriä siiven keskiosaan nähden. Kone pystyttiin purkamaan osiin suurella kuljetuskoneella, kuten Lockheed C-5A Galaxylla, siirtämistä varten.


title: Boeing Condor

text: Koneen lentopaino oli noin 9 200 kilogrammaa, mistä noin 60 prosenttia muodosti siipiin asennettuihin tankkeihin varastoitu polttoaine. Condorissa käytettiin hiilikuiturakennetta. Koneella oli suhteellisen pieni tutkapinta-ala ja infrapunajälki, mutta tästä huolimatta se oli liian helposti havaittavissa sotilaskäytön kannalta.


title: Boeing Condor

text: Condorin voimalaitteina oli kaksi kuusisylinteristä Continental TSOL-300-2 -bokserimoottoria. Voimalaitteet olivat kaksoisturboahdettuja ja nestejäähdytteisiä, ja ne pyörittivät kolmilapaisia komposiittipotkureita kaksinopeuksisen vaihteiston välityksellä. Kaksoisturboahdettujen voimalaiteiden avulla kone pystyi nousemaan 13 kilometrin lakikorkeuteen, mistä se saattoi voimansiirron vaihteen vaihdon jälkeen nousta edelleen liki 20 kilometriin. Siipiin tankattu polttoainekuorma rajoitti koneen lentonopeuden noin 260 kilometriin tunnissa. Matkalentokorkeudessa kone pystyi kuitenkin saavuttamaan noin 370 km/h matkalentonopeuden.


title: Boeing Condor

text: Condorin lentomassan minimoimiseksi siihen asennettiin varsin pieni laskutelinevarustus. Lentoonlähtö tapahtui erityisen vaunun ja siivenkärkiin kiinnittyneiden pyörätelineiden avustuksella, jotka irtosivat koneesta lentoonlähdön yhteydessä. Laskeutuminen tapahtui kaksirenkaisen nokkapyörän ja rungon alle asennetun suksen varassa. Kone toimi täysin autonomisesti FORTRAN-ohjelmointikieleen perustuneen kaksoisvarmistetun lennonohjaimen ohjaamana. Condor oli ensimmäisiä koneita, joihin voitiin esiohjelmoida lentosuunnitelma lentoonlähdöstä laskuun. Lisäksi se oli varustettu satelliittilinkillä, jonka välityksellä suunnitelmaa oli mahdollista päivittää lennon aikana.


title: Wenchang

text: Wenchang (, pinyin: Wénchāng Shì) on piirikuntatason kaupunki Etelä-Kiinan Hainanin maakunnan koillisosassa. Kaupungin pinta-ala on 2 485 neliökilometriä ja väkiluku 537 426 (vuonna 2010). Kaupungin keskusta sijaitsee linnuntietä noin 85 kilometriä maakunnan pääkaupunki Haikousta kaakkoon.


title: Wenchang

text: Piirikuntatason kaupunki Wenchang jakautuu kuntatasolla 17 suurkuntaan.


title: Wenchang

text: Kaupungin hallintokeskus sijaitsee Wenchengin suurkunnassa.


title: David Autor

text: David Autor (s. 1967) on yhdysvaltalainen taloustieteilijä ja taloustieteen professori (Ford Professor of Economics) Massachusetts Institute of Technologyssa (MIT). Autor on yksi maailman johtavista työn taloustieteilijöistä. Hänen tutkimuksensa käsittelevät mm. inhimillistä pääomaa, kykyjen tarjontaa ja kysyntää sekä teknologisen kehityksen ja globalisaation työllisyysvaikutuksia.


title: David Autor

text: Autor toimi vuosina 2002-2003 Pentti Kourin nimikkoprofessuurissa (Pentti J.K. Kouri Career Development Assistant Professor of Economics) MIT:ssä.


title: Thrills in the Night

text: Thrills in the Night on yhdysvaltalaisen Kiss-yhtyeen kappale vuonna 1984 ilmestyneeltä albumilta "Animalize". Sen kirjoittivat yhteistössä Paul Stanley sekä Plasmatics-yhtyeen Jean Beauvoir, joka myös soittaa kappaleessa bassoa. Sanoituksen he tekivät puhelimen välityksellä. ”Thrills in the Night” kertoo kaksoiselämää viettävästä naisesta, joka päivisin tekee ahkerasti töitä ja öisin tyydyttää himojaan. Vuonna 1985 kappale julkaistiin singlenä, mutta se ei saavuttanut listasijoituksia.


title: Thrills in the Night

text:
A-puoli
B-puoli


title: Kalervo Järvelin

text: Pentti Kalervo Järvelin (s. 1953) on tiedonhaun professori Tampereen yliopiston Viestintätieteiden tiedekunnassa. Hän oli akatemiaprofessori kaudella 2004–2009.


title: Kalervo Järvelin

text: Järvelin on pohjakoulutukseltaan yhteiskuntatieteiden tohtori. Hän on ollut vuodesta 2015 lähtien Suomalaisen Tiedeakatemian jäsen.


title: Kognitiivis-analyyttinen psykoterapia

text: Kognitiivis-analyttinen psykoterapia (KAT) on englantilaisen yleislääkärin ja psykoanalyyttisen psykoterapeuttikoulutuksen saaneen psykoterapeutti Anthony Rylen (1927–2016) kehittämä, jo nimensä mukaan integratiivinen psykoterapiasuuntaus. Ryle oli kiinnostunut kehittämään matalan kynnyksen aikarajallista psykoterapiaa aiempaa laajempien avuntarvitsijaryhmien käyttöön. Terapiasuuntaukseen vaikuttivat brittiläinen objektisuhdeteoria ja kognitiivisten ja käyttäytymisterapioiden kehitys. Rylen päämääränä oli yhdistää potilaan tiedostamat ilmiongelmat niihin kytkeytyviin ei-tietoisiin ja automatisoituneisiin toimintoihin. Potilaan ongelmalliset toimintatavat Ryle ryhmitteli kolmeen luokkaan, joille hän käytti nimityksiä ansat, jumit ja dilemmat.


title: Kognitiivis-analyyttinen psykoterapia

text:
Terapiasuuntauksen kehitystyön tuloksia Ryle esitteli teoksessaan "Frames and cages" (1975). Osana tutkimuksellista hoitoa terapeutti ja potilas muodostivat - osin potilaan itsehavainnoinnin pohjalta - sanalliseen tai visuaaliseen asuun puetun kuvauksen kohdeongelmista (target problems) ja näihin liittyvistä ja näitä ylläpitävistä toimintatavoista (target problem procedures). Yhdessä potilaan kanssa muotoiltu muutostavoite osoittautui vahvaksi terapeuttiseksi voimaksi ja otettiin osaksi käytännön terapiatyöskentelyä. Myös potilaan itsehavainnoinnin kehittäminen on keskeisessä osassa muutosta. Nimi kognitiivis-analyyttinen psykoterapia vakiintui käyttöön 1980-luvun puolivälin Britanniassa.
Suomeen kognitiivis-analyyttinen psykoterapia tuli professori Mikael Leimanin tuomana Englannista. Leiman järjesti vuosina 1986–1988 ensimmäisen KAT-psykoterapiakoulutuksen Suomessa Antony Rylen toimiessa vierailevana luennoitsijana. Professori Leiman myös tutki ja kehitteli KAT-terapiaa eteenpäin.


title: Kognitiivis-analyyttinen psykoterapia

text: Kognitiivis-analyyttisen suuntauksen yksilöpsykoterapeuttien koulutusta on Suomessa nyttemmin (2010-luvulla, lainsäädännöllisen muutoksen jälkeen) järjestänyt esimerkiksi Helsingin yliopisto yhteistyössä Kognitiivis-analyyttinen psykoterapiayhdistys ry:n kanssa. Myös Jyväskylän yliopistolla on ollut KAT-suuntauksen mukainen psykoterapeuttien koulutusohjelma.


title: Michael I. Posner

text: Michael I. Posner (synt. 12. syyskuuta 1936, Cincinnati, Ohio, Yhdysvallat) on yhdysvaltalainen psykologian emeritusprofessori ja tunnettu tarkkaavaisuuden tutkija. Vuonna 2002 yhdysvaltalaiset psykologit luokittelivat hänet psykologian 56. tunnetuimmaksi vaikuttajaksi.


title: Karen Horney

text: Karen Horney (synt. Karen Theodora Clementina Danielsen 16. syyskuuta 1885, Blankenese, Hampuri, Saksa – 4. joulukuuta 1952 New York) oli saksalais-yhdysvaltalainen uusfreudilaisesti suuntautunut psykoanalyytikko ja naisnäkökulmaa esille tuonut psykiatri. Erotuksena Sigmund Freudiin hän esitti ympäristön ja sosiaalisten tekijöiden vaikuttavan merkittävästi yksilön persoonallisuuteen ja persoonallisuushäiriöiden kehittymiseen.


title: Neal E. Miller

text: Neal Elgar Miller oli amerikkalainen kokeellinen psykologi.


title: Neal E. Miller

text: Amerikan psykologiyhdistyksen (APA) vuonna 2002 tekemän arvion mukaan professori Miller oli kahdeksanneksi tunnetuin yhdysvaltalaiseen psykologiaan vaikuttaneista henkilöistä.


title: Alfa Romeo Spider (2006)

text: Alfa Romeo Spider (Typ 939) on Alfa Romeon vuosina 2006–2010 valmistama kangaskattoinen kaksiovinen roadster, joka jakaa suuren osan tekniikastaan 159- ja Brera-mallien kanssa. Se korvasi aiemman Spiderin, jota oli valmistettu vuosina 1994–2004. Alkuperäisessä moottorivalikoimassa oli kaksi bensiinimoottoria: 2,2-litrainen (185 hv) nelisylinterinen ja 3,2-litrainen (260 hv) V6, jonka yhteydessä oli aina neliveto. Geneven autonäyttelyssä keväällä 2007 esiteltiin automatisoitu "Selespeed"-vaihteisto, joka oli valittavissa 2,2-litraisen moottorin yhteyteen. Vuoden 2007 uutuutena oli myös viisisylinterinen 2,4-litrainen (200 hv) dieselmoottori.Vuonna 2009 mallistoon esiteltiin lisäksi turboahdettu 1,75-litrainen (200 hv) bensiinimoottori ja 2,0 litran (170 hv) diesel.


title: Ranskan 2. kevyt ratsuväkidivisioona

text: 2. kevyt ratsuväkidivisioona () oli Ranskan maavoimien ratsuväkiyhtymä toisessa maailmansodassa.


title: Ranskan 2. kevyt ratsuväkidivisioona

text: Helmikuussa 1940 Ranskan sodanjohto toteutti marraskuussa 1939 tehdyn päätöksen muodostaa kolmesta ratsuväkidivisioonasta viisi kevyttä ratsuväkidivisioonaa. 2. kevyt ratsuväkidivisioona muodostettiin 10. helmikuuta 1940 2. ratsuväkidivisioonasta komentajanaan kenraali Berniquet. Se liitettiin perustettaessa Ranskan 2. armeijaan.


title: Ranskan 2. kevyt ratsuväkidivisioona

text: Divisioonaan kuuluivat:


title: Volition

text: Volition, Inc on yhdysvaltalainen videopelien kehittäjä. Yhtiön on perustanut Mike Kulas Parallax Softwaren jakauduttua kahtia.


title: Volition

text: THQ osti yhtiön vuonna 2000.


title: Volition

text:
Koch Media osti yhtiön THQ:n ajauduttua konkurssiin.
Volition jatkaa pelien kehittämistä Deep Silver -brändin alaisuudessa.


title: Volition

text: Volitionin odotetaan julkaisevan seuraavan pelinsä "Agents of Mayhem" vuoden 2017 aikana.


title: Red Faction (pelisarja)

text: Red Faction on Volitionin kehittämä ammuntapelisarja. Pelit sijoittuvat Marsiin.


title: Ranskan 3. kevyt ratsuväkidivisioona

text: 3. kevyt ratsuväkidivisioona () oli Ranskan maavoimien ratsuväkiyhtymä toisessa maailmansodassa.


title: Ranskan 3. kevyt ratsuväkidivisioona

text: Helmikuussa 1940 Ranskan sodanjohto toteutti marraskuussa 1939 tehdyn päätöksen muodostaa kolmesta ratsuväkidivisioonasta viisi kevyttä ratsuväkidivisioonaa. 3. kevyt ratsuväkidivisioona muodostettiin 10. helmikuuta 1940 Longwyssä 3. ratsuväkidivisioonasta komentajanaan kenraali Petiet.


title: Ranskan 3. kevyt ratsuväkidivisioona

text: Divisioonaan kuuluivat:


title: Deep Silver

text: Deep Silver on Koch Median omistama videopelien julkaisija. Yhtiön päämaja sijaitsee Planeggissa Saksassa.


title: Deep Silver

text: THQ:n mentyä konkurssiin yhtiö on hankkinut muun muassa Volitionin.


title: Deep Silver

text: Vuonna 2014 Deep Silver osti Crytekiltä Crytek UK studion, joka suljettiin ja Dambuster Studios perustettiin. Uutena yhtiönä se julkaisi pelin .


title: Deep Silver

text: Yhtiö julkaisee pelejä useilta kehittäjiltä:


title: Metro 2033 (pelisarja)

text: Metro 2033 on 4A Gamesin kehittämä pelisarja, joka perustuu Metro 2033 romaaniin.


title: Metro 2033 (pelisarja)

text: Pelit ovat selviytymiskauhua ydintuhon jälkeisessä Moskovan metroverkostossa.


title: Metro 2033 (pelisarja)

text: Vuonna 2014 sarjan kaksi ensimmäistä osaa julkaistiin päivitettyinä "Redux"-versioina.


title: Metro 2033 (pelisarja)

text: E3 2017-tapahtumassa ilmoitettiin jatko-osan "Metro: Exodus" tulevan myyntiin alkuvuodesta 2018, joka on päivitetty E3 2018 -tapahtumassa helmikuuksi 2019.


title: Ranskan 4. kevyt ratsuväkidivisioona

text: 4. kevyt ratsuväkidivisioona () oli Ranskan maavoimien ratsuväkiyhtymä toisessa maailmansodassa.


title: Ranskan 4. kevyt ratsuväkidivisioona

text: Helmikuussa 1940 Ranskan sodanjohto toteutti marraskuussa 1939 tehdyn päätöksen muodostaa kolmesta ratsuväkidivisioonasta viisi kevyttä ratsuväkidivisioonaa. 4. kevyt divisioona muodostettiin 10. helmikuuta 1940 2. ratsuväkidivisioonasta komentajanaan kenraali Barbe, joka sai surmansa 15. toukokuuta. Divisioonasta muodostettiin 4. kevyt ratsuväkidivisioona 3. maaliskuuta.


title: Ranskan 4. kevyt ratsuväkidivisioona

text:
Komentajaksi tuli Barben saatua surmansa eversti Marteau. Divisioonasta muodostettiin 7. kevyt mekanisoitu divisioona 5. kesäkuuta 1940.
Divisioonaan kuuluivat:


title: Bondarzewiaceae

text: Bondarzewiaceae on Russulales-lahkoon kuuluva sieniheimo, joka sisältää päasiassa kääpiä ja muita vastaavia sieniä. Heimo on nimetty venäläisen mykologin Apollinari Semjonovitš Bondartsevin mukaan. Ennen DNA-tutkimuksia heimo on luettu useimpien kääpien tapaan Polyporales-lahkoon, mutta se onkin osoittautunut lähemmäksi sukulaiseksi haperoille ja rouskuille.


title: Bondarzewiaceae

text: Bondarzewia-lajien ohella heimoon luetaan Suomessakin esiintyviä lajeja kuten harjasorakas ("Gloiodon strigosus") sekä suuria metsätuhoja aiheuttavat juurikääpien ("Heterobasidion") suku.


title: Liikevaihtovero-oikeus

text: Liikevaihtovero-oikeus perustettiin vuonna 1970 käsittelemään liikevaihtoverotukseen liittyviä valitusasioita. Vuonna 1994 liikevaihtovero-oikeus lakkautettiin ja sen tehtävät siirrettiin Uudenmaan lääninoikeudelle (nykyisin Helsingin hallinto-oikeus).


title: Liikevaihtovero-oikeus

text: Kansallisarkisto: Oikeusistuimet


title: Ranskan 6. kevyt ratsuväkidivisioona

text: 6. kevyt ratsuväkidivisioona () oli Ranskan maavoimien ratsuväkiyhtymä toisessa maailmansodassa.


title: Ranskan 6. kevyt ratsuväkidivisioona

text: Divisioona perustettiin helmikuussa 1940 Algeriassa Pohjois-Afrikassa olleista erillisyksiköistä. Sen komentajana oli kenraali Clouet des Pesruches.


title: Ranskan 6. kevyt ratsuväkidivisioona

text: Divisioonaan kuuluivat:


title: Ranskan 5. panssaridivisioona

text: Ranskan 5. panssaridivisioona () oli Ranskan maavoimien panssariyhtymä, joka osallistui toiseen maailmansotaan sekä Algerian sotaan. Divisioona perustettiin uudelleen kylmän sodan aikana Saksassa.


title: Ranskan 5. panssaridivisioona

text: Divisioona perustettiin 1. toukokuuta 1943 Pohjois-Afrikassa 2. panssaridivisioonana komentajanaan kenraali Henri de Vernejoul. Divisioona nimettiin 5. panssaridivisioonaksi 9. heinäkuuta ja se liitettiin kenraali de Lattren komentamaan Vapaan Ranskan 1. armeijaan. Syyskuussa 1944 divisioona siirrettiin Provenceen ja se osallistui taisteluihin Vosgesin alueella kuten Kolmarin motin laukaisuun. Myöhemmin divisioona osallistui vielä Saksan alueella käytyihin taisteluihin.


title: Ranskan 5. panssaridivisioona

text:
Kylmässä sodassa vuodesta 1945 alkaen divisioona oli sijoitettuna Saksaan ja sen esikunta sijaitsi Landaussa. Sen pääosat siirrettiin Saksasta Algeriaan 1. huhtikuuta 1956, mutta osa sen yksiköistä jäi edelleen Saksaan. Vuonna 1961 divisioonaan kuuluivat:
Algerian taisteluiden päätyttyä divisioona lakkautettiin 15. toukokuuta 1962.


title: Ranskan 5. panssaridivisioona

text: Divisioona muodostettiin uudelleen Landaussa Saksassa 1978 osana II armeijakuntaa, jonka esikunta oli Baden-Badenissa. Ranskan Saksaan sijoitettuja joukkoja supistettiin kylmän sodan päättyessä ja divisioona lakkautettiin 31. kesäkuuta 1992.


title: Kometa

text: Kometa on helsinkiläinen rock-yhtye, joka on toiminut samalla kokoonpanolla vuodesta 1999. Yhtyeen tyylilaji on omaperäinen kitararock, joka yhdistelee vaikutteita myös jazzista ja psykedeliasta. Yhtyeeltä on ilmestynyt kolme täyspitkää albumia, ja yksi EP. Kometa on esiintynyt Suomen lisäksi myös Virossa, Venäjällä, Saksassa ja Sveitsissä. Yhtyeen levyt ovat ilmestyneet BV2 Produktionsin (ent. Bad Vugum) ja Megamanian julkaisemana sekä omakustanteena. Vuonna 2016 ilmestynyt Riveter-albumi julkaistiin digijakelun lisäksi fyysisesti ainoastaan c-kasettina.


title: Suuntadialogi

text: Suuntadialogi on organisaation toiminnan suunnitteluun tarkoitettu prosessi. Se on kehitetty TEKissä, jossa sitä pilotoitiin vuonna 2016.


title: Suuntadialogi

text: Suuntadialogi sopii hyvin järjestöille. Ideana on, että organisaation kaikki toimielimet (valtuusto, hallitus, valiokunnat) sekä henkilöstö käyvät suuntadialogin. Suuntadialogilla on tietty taustamateriaali (mittarit, strategia jne.) sekä rajattu määrä (esim. kolme) käsiteltävää kysymystä. Eri toimielimissä saadut tulokset kerätään yhteen ja hallitus antaa niiden pohjalta (johtoryhmän esittelystä) tulevan kauden painopisteet.


title: ParkMan (yritys)

text: Neligrate Oy eli ParkMan on suomalainen startup-yritys joka kehittää pysäköintiä automatisoivaa teknologiaa.


title: ParkMan (yritys)

text: ParkMan-pysäköintisovellus mahdollistaa autoilijoille parkkipaikan löytämisen ja maksamisen puhelimella. Pysäköinnintarjoajat voivat sovelluksen kautta näyttää parkkipaikkojen hinnan ja sijainnin autoilijoille, sekä vastaanottaa maksun pysäköinnistä.


title: ParkMan (yritys)

text: ParkMan perustettiin vuonna 2011 nimellä ParkkiNappi. Nimi vaihdettiin kansainvälistymisen myötä vuonna 2012 muotoon ParkMan. Yritys toimii tällä hetkellä Suomessa, Ruotsissa, Tanskassa, Espanjassa, Italiassa sekä toukokuusta 2017 lähtien myös Yhdysvalloissa.


title: ParkMan (yritys)

text: Vuonna 2011 ParkkiNappi voitti AppsForFinland-kilpailun (nykyään Open Finland Challenge) sovellussarjan parhaana sovelluksena.


title: Loretta Goggi

text: Loretta Goggi (s. 29. syyskuuta 1950 Rooma) on italialainen kevyen musiikin laulaja, televisiojuontaja ja näyttelijä. Hän on emännöinyt lähinnä viihteellisiä, usein musiikkipitoisia televisio-ohjelmia. Televisiosarjoissa ja elokuvissa sekä teatteritaiteessa hänen tehtävänsä ovat painottuneet komediaan.


title: Loretta Goggi

text: Loretta Goggin vanhempien juuret ovat Circellon kylässä Campaniassa Italiassa. Loretta syntyi Roomassa kolmesta tyttärestä toisena. Hänen nuorempi sisarensa Daniela (s. 1953) on niin ikään tehnyt uraa laulajana. Jo varhaislapsuudessaan musiikista kiinnostunut Loretta Goggi voitti vuonna 1959 radiossa järjestetyn kilpailun "Disco magico". Samana vuonna hänellä oli rooli televisioelokuvassa "Sotto processo".


title: Loretta Goggi

text: Goggin esikoissingle "Se la cercherai" / "Moscacieca twist" ilmestyi vuonna 1963. Erityisen hyvin menestyi 1981 ilmestynyt single "Maledetta primavera", jonka suomenkielinen versio on Paula Koivuniemen tulkitsema "Aikuinen nainen". Goggin muita tulkintoja ovat muun muassa Giancarlo Bigazzin ja Umberto Tozzin kirjoittama sävelteos "Un amore grande".


title: Loretta Goggi

text: Televisioviihteessä Goggi alkoi saada jalansijaa 1970-luvun alusta alkaen: hän juonsi muun muassa televisio-show'n "Estate insieme" yhdessä Renzo Arboren kanssa. Pippo Baudo nappasi Goggin esiintyjäksi televisio-show'hunsa "La freccia d’oro" vuonna 1971. Seuraavana vuonna Goggi oli Baudon juontajaparina suositussa musiikillisessa viihdeohjelmassa "Canzonissima"; samaisessa ohjelmassa hän ihastutti yleisöään imitoimalla kuuluisia näyttelijöitä ja laulajia. Goggin juontajanura jatkui muun muassa ohjelmissa "Hello Goggi" (1981), "Ieri, Goggi e domani" (1987–1988), "Via Teulada 66" (1988–1989), "Festa di compleanno" (1991–1992) ja "Viva Napoli" (1997, 2000–2002). 2010-luvulla Goggi on ollut mukana Rai 1:n viihdeohjelmassa "Tale e quale show".


title: Loretta Goggi

text: Loretta Goggi näytteli televisiosarjoissa aktiivisesti 1950-luvun lopulta 1970-luvun alkuun. Hän palasi televisiofiktion pariin 1997–1999, jolloin hän näytteli Elena Antoniolin roolin 60-osaisessa komediasarjassa "Due per tre". Goggin näyttelijän ura on jatkunut 2010-luvulla Rai 1:n tuottamissa televisiosarjoissa.


title: Loretta Goggi

text: Goggi on näytellyt myös muutamissa valkokangaselokuvissa 1960-luvun jälkipuoliskolla ja edelleen 2000-luvulla. Vuonna 1966 hän teki Alicen roolin tyylillisesti iskelmäelokuvaa vastaavassa musicarello-elokuvassa "Mi vedrai tornare". Seuraavana vuonna Goggilla oli Alunna Cantinin rooli musiikillisessa komediassa "Nel sole". Vuonna 1969 Goggi teki naispääroolin Bobby Soloa vastaan musiikkikomediassa "Zingara". Vuonna 2013 Goggilla oli keskeinen naisosa komediassa "Pazze di me".


title: Loretta Goggi

text: Teatterissa Goggi debytoi 1966 komediassa "La scuola delle mogli" ("Naisten koulu"). Seuraavana vuonna hän näytteli Luigi Pirandellon komediassa "Pensaci, Giacomino!". Sittemmin Goggi esiintyi teatterilavoilla harvakseltaan, kunnes 2000-luvun alussa hän oli jälleen mukana useissa teatterituotannoissa, kuten "Maledetta Primavera Show" (2003).


title: Loretta Goggi

text: Goggi on juontanut myös radio-ohjelmia. Hän työskenteli Vatikaanin radiossa 1970-luvun taitteessa.


title: Loretta Goggi

text: Goggin elämäkerta "Io nascerò – La forza della mia fragilità" julkaistiin 2013, vuonna 2016 julkaistiin puolestaan teos "Mille donne in me".


title: Taivaannaula

text: Taivaannaula on poliittisesti sitoutumaton suomalaista kansanuskoa ja kansanperinnettä edistävä järjestö. Vuonna 2007 perustettu Taivaannaula ry määrittelee tavoitteekseen suomalaisen perinnekulttuurin ja henkisen perinteen säilyttämisen ja jatkamisen nykyajassa. Järjestö korostaa toiminnassaan kansanperinteen jatkuvuutta.


title: Taivaannaula

text: Yhdistys pyrkii kokoamaan kansanuskosta, kansanperinteistä ja juurista kiinnostuneita yhteen ja jatkamaan perinteitä oman toimintansa kautta. Taivaannaula järjestää muun muassa perinteisiä juhlia sekä muita tapahtumia ja retkiä. Yhdistyksellä on paikallisosastot Varsinais-Suomessa, Pirkanmaalla sekä Savo-Karjalassa. Taivaannaulan järjestämissä juhlissa ja tapahtumassa kansanperinteen tietojen ja taitojen opettelu ja jatkaminen on olennaisessa roolissa. Monet Taivaannaulan jäsenet jatkavat luonnonläheisiä perinteitä myös omassa elämässään ja asuvat maaseudulla.


title: Taivaannaula

text: Kansanuskon ja kansanperinteen jatkamiseen ja edistämiseen tähtäävä tutkimustyö on myös keskeinen osa Taivaannaulan toimintaa. Tietoa kansanperinteestä Taivaannaula jakaa verkossa, muun muassa ylläpitämällä Facebookissa kansanuskoa ja kansanperinnettä käsittelevää Taivaannaula-sivua. Lisäksi tietoa jaetaan julkaisujen kuten vanhan kansan vuotuiskierron merkkipäivistä kertovan kalenterin välityksellä.


title: Taivaannaula

text: Maaliskuussa 2013 Taivaannaula käynnisti kansallisen Hiisi-hankkeen suomalaisen kansanperinteen tuntemien luonnossa sijaitsevien pyhien paikkojen tunnettuuden lisäämiseksi ja paikkojen suojelemiseksi. Osana hanketta yhdistys julisti maaliskuun 28. päivän "Hiisienpäiväksi", joka kunnioittaa kansanperinteen tuntemia pyhiä paikkoja Suomen luonnossa.


title: Taivaannaula

text: Virolainen Maavalla Koda on tehnyt yhteistyötä Taivaannaulan kanssa vuodesta 2009. Taivaannaula ja Maavalla Koda ovat muun muassa järjestäneet yhteisiä suomalais-virolaisia kesäleirejä. Vuonna 2014 Taivaannaula toimi taustavoimana ja asiantuntija-apuna Helomedia Oy:n kuvaamassa Ukonvaaja-dokumenttielokuvassa, jossa on päähenkilö A. W. Yrjänä.


title: Taivaannaula

text: Yhdistys on saanut nimensä Pohjantähden mukaan.


title: Ranskan 7. panssaridivisioona

text: Ranskan 7. panssaridivisioona () oli Ranskan maavoimien panssariyhtymä, joka oli aktiivinen kylmässä sodassa sekä jonkin aikaa Berliinin muurin murtumisen jälkeen. Divisioonan perinteitä jatkaa Ranskan 7. panssariprikaati.


title: Ranskan 7. panssaridivisioona

text: Divisisioona perustettiin vuonna 1955 7. mekanisoituna divisioonana () päällikkönään kenraali Francois Huel. Se oli sijoitettu Saksaan. Divisioona oli kokeiluorganisaatio ja sitä käytettiin testaamaan uudistettua odotetun ydinsodan vaatimaa taistelutapaa ja uutta kalustoa. Divisioona oli ensimmäinen yhtymä, joka otti käyttöön Panhard EBR panssaraoidun ajoneuvon sekä AMX-13 panssarivaunun.


title: Ranskan 7. panssaridivisioona

text: Alkuvuodesta 1956 divisioona siirrettiin Pohjois-Afrikkaan, missä sen joukot palvelivat jalkaväkenä Ranskan operaatioissa Algerian sodassa. Loppuvuodesta divisioonan vaunut liitettiin jalkaväkeen operaatio Musketeeriin, jossa hyökättiin Egyptiin. Divisioona palasi sotatoimen päätyttyä Algeriaan, jossa se viipyi vuoteen 1961.


title: Ranskan 7. panssaridivisioona

text: Divisioona siirrettiin Ranskaan, jossa sen esikunta sijoitettiin Besanconiin osaksi Ranskan I armeijakuntaa. Se nimettiin samalla 7. kevyeksi panssaridivisioonaksi ja edelleen vuonna 1963 7. panssaridivisioonaksi, kun 8. motorisoitu jalkaväkiprikaati liitettiin divisioonaan. 1970-luvulla Ranskassa kehitettiin uusi pienempi ja joustavampi divisioona organisaatio eli sama jonka vuoksi divisioona alun perin perustettiin. Divisioona valittiin kokeiluyksiköksi ja 7. mekanisoitu prikaati teki useimmat kokeilut.


title: Ranskan 7. panssaridivisioona

text: Uuden divisioona organisaation käyttöönotossa vuonna 1977 divisioona lakkautettiin ja muodostettiin uusi 7. panssaridivisioona samoin kuin 4. panssari- ja 8. jalkaväkidivisioona muodostettiin jäljelle jääneistä yksiköistä. Näin muodostettu divisioona jatkoi palvelustaan Besanconissa ja se siirrettiin myöhemmin Metziin sijoitetusta Ranskan I armeijakunnasta Lillessä sijaitsevaan Ranskan III armeijakuntaan.


title: Ranskan 7. panssaridivisioona

text: Divisioona organisoitiin uudelleen 1. heinäkuuta 1999 osana kylmän sodan päättymisen ja ammattiarmeijaksi muuttamisen aiheuttamia muutoksia. Divisioonasta muodostettiin 7. panssariprikaati ja divisioona lakkasi olemasta.


title: Ranskan 1. mekanisoitu prikaati

text: 1. mekanisoitu prikaati () oli Ranskan maavoimien yhtymä, joka jatkoi toisessa maailmansodassa perustetun 1. panssaridivisioonan perinteitä.


title: Ranskan 1. mekanisoitu prikaati

text: Ranskan maavoimien Saksassa olleiden joukkojen uudelleen järjestelyssä vuonna 1999 1. panssaridivisioona lakkautettiin. Divisioonan perinteet siirrettiin Chalons-en-Champagnessa perustetulle 1. mekanisoidulle prikaatille, joka osallistui operaatio Tridentiin Kosovossa vuonna 1999.


title: Ranskan 1. mekanisoitu prikaati

text: Prikaati lakkautettiin 21. heinäkuuta 2015.


title: Ranskan 1. mekanisoitu prikaati

text: Prikaatiin kuului noin 5 700 henkeä, jotka oli jaettu kuuteen rykmenttiin ja kolmeen prikaatin yksikköön.


title: Idé Oumarou

text: Idé Oumarou (1937 Niamey – 12. helmikuuta 2002 Niamey) oli nigeriläinen poliitikko, diplomaatti, toimittaja ja kirjailija.


title: Idé Oumarou

text: Oumarou opiskeli William Ponty -koulussa Senegalissa sekä Ranskan siirtomaakorkeakoulussa Pariisissa, josta hän valmistui journalistiksi. Hän aloitti uransa valtiollisen "Le Niger" -lehden toimittajana vuonna 1961, yleni tiedotuslaitoksen päälliköksi vuonna 1963 ja posti- ja telelaitoksen johtajaksi vuonna 1972. Vuoden 1974 sotilasvallankaappauksen jälkeen Oumarousta tuli presidentti Seyni Kountchén kabinettipäällikkö ja neuvonantaja. Vuodesta 1980 lähtien hän toimi Nigerin YK-lähettiläänä, vuodesta 1983 maan ulkoministerinä ja vuosina 1985–1988 Afrikan yhtenäisyysjärjestön pääsihteerinä.


title: Idé Oumarou

text: Oumaroun kaunokirjallisista teoksista merkittävimmät ovat ranskankielisen Afrikan kirjallisuuspalkinnon vuonna 1978 saanut "Lähikuva" ("Gros plan", 1977) ja vuonna 1981 ilmestynyt "Le Représentant". Edellisen aiheena ovat nigeriläisen yhteiskunnan arkipäivän ongelmat, kun taas jälkimmäinen kuvaa itsenäistyneen Afrikan poliittisia väärinkäytöksiä. Kirjailija on julkaissut myös muistelmateoksen "Dialogues et temps forts avec Seyni Kountché" (1995).


title: Bukit Brownin metroasema

text: Bukit Brown on Singaporen Mass Rapid Transit -metrojärjestelmän asema Novenassa Singaporen keskisellä suuralueella. Se on Circle Line -linjalla.


title: Bukit Brownin metroasema

text: Koska aseman lähellä on vain hautausmaa ja moskeija, se on vielä pelkkä asemavaraus. Sen paikalla on ilmastointikuiluja ja hätäuloskäynti.


title: Soile Veijola

text: Soile Eeva Johanna Veijola (s. 1960) on suomalainen sosiologi ja professori. Hän on toiminut Lapin yliopistossa matkailun kulttuurintutkimuksen professorina vuodesta 2008.


title: Soile Veijola

text: Soile Veijola opiskeli sosiologiaa Jyväskylän yliopistossa ja valmistui sieltä maisteriksi vuonna 1985. Hän väitteli 1998 Helsingin yliopistossa tohtoriksi sosiologian alalta. Hänen väitöskirjansa ("Liikkuvat subjektit, paikallinen tieto. Tutkimuksia urheilusta, turismista ja sosiologiasta") käsitteli urheilua ja matkailua sosiologian näkökulmasta.


title: Soile Veijola

text: Veijola on toiminut tutkijana useissa yliopistoissa. Vuosina 1991–1992 hän oli tutkijana Jyväskylän yliopistossa. Helsingin yliopiston tutkijana hän työskenteli 1995–1996. Sen jälkeen hän viimeisteli väitöskirjansa. Valmistuttuaan hän toimi 1998–2003 Lapin yliopistossa turismin tutkimuksen yliassistenttina. Tutkimustyön lisäksi hän opetti matkailua oppiaineena.


title: Soile Veijola

text: Veijola nimitettiin vuonna 2003 matkailun kulttuurintutkimuksen määräaikaiseksi professoriksi Lapin yliopistoon. Vakinaiseksi professoriksi hänet nimitettiin vuonna 2008. Virkaanastujaisluennossaan maaliskuussa 2009 hän käsitteli turismia elinkeinona ja ammattina. Aloitettuaan vakinaisena professorina Veijola työskenteli aluksi Lapin yliopiston matkailun ja liiketoiminnan tiedekunnassa. Vuodesta 2009 lähtien merkittävä osa Lapin yliopiston matkailun kulttuurintutkimuksen alan tutkimustoiminnasta on tapahtunut erityisessä "Matkailualan tutkimus- ja koulutusinstituutissa" (MTI), joka on Lapin yliopiston, Lapin ammattikorkeakoulun ja Lapin matkailuopiston yhteinen asiantuntijaorganisaatio. Instituutti aloitti toimintansa vuonna 2009.


title: Soile Veijola

text: Professorina Veijola on pyrkinyt kehittämään tutkimusalaansa eli matkailun kulttuurintutkimusta siten, että tutkimus olisi hyödyksi monella tasolla (paikallisesti, valtakunnallisesti ja kansainvälisellä tasolla). Hän on myös jatkuvasti tehnyt poikkitieteellistä yhteistyötä muiden tieteiden edustajien kanssa.


title: Soile Veijola

text: Professuurin ohella Veijola toimi vuosina 2006–2009 akatemiatutkijana (varttunut tutkija) Suomen Akatemian tutkimushankkeessa nimeltä "Turismi työnä". Hän johti hankkeen tutkimusryhmää. Tutkimusprojekti toteutettiin Lapin yliopiston ja Metsäntutkimuslaitoksen (Metla) yhteistyönä. Vuodesta 2006 Veijola on ollut Jyväskylän yliopiston dosentti (erikoistumisalana urheiluturismi).


title: Soile Veijola

text: Kotimaan ohella Veijola on ollut vierailevana professorina ulkomailla. Hän oli vuonna 2005 lyhyen aikaa sosiologian professorina Lancasterin yliopistossa. Vuosina 2014–2015 hän työskenteli vierailevana professorina kulttuurisen maantieteen tutkimukseen erikoistuneessa tutkimusryhmässä Wageningenin yliopistossa. Lisäksi hän on tehnyt tutkimusvierailut Strathclyden yliopiston kauppakorkeakouluun (Glasgow'ssa) vuonna 2012 ja vuonna 2014 RMIT-yliopistoon Melbourneen.


title: Soile Veijola

text: Professori Veijola on osallistunut myös yliopistonsa (Lapin yliopisto) hallintotehtäviin. Hän oli yliopiston matkailun ja liiketoiminnan tiedekunnan tiedekuntaneuvoston jäsen 2004–2006 ja sen jälkeen varajäsen vuosina 2006–2008. Lapin yliopiston hallituksen jänenenä hän oli 2007–2009.


title: Soile Veijola

text: Professori Veijola on uransa aikana julkaissut yli 25 vertaistarvioitua tieteellistä artikkelia sosiologian ja matkailun kulttuurintutkimuksen aloilta. Hän on kirjoittanut lukuisia kirjoja ja artikkeleita erilaisista tutkimusaiheista. Hänen käsittelemiään teemoja ovat olleet mm. sukupuoli, urheilu ja hänen pääasiallinen tutkimusalansa eli matkailun kulttuurintutkimus. Toukokuuhun 2016 mennessä Veijola ohjannut 7 väitöskirjaa ja lisäksi hänellä oli tuolloin ohjattavanaan kaksi väitöskirjaa.


title: Soile Veijola

text: Professori Veijolan tieteellistä asiantuntemusta on hyödynnetty monien sosiologian alan julkaisujen toimittajana. Hän kuului vuosina 1992–1994 "Naistutkimus/Kvinnoforskning" -lehden toimituskuntaan ja vuosina 1993–1995 hän oli toimittajana "Sosiologia"-lehdessä.


title: Soile Veijola

text:
Tutkimustoiminnan ohella Veijolalla on ollut monia merkittäviä tieteellisiä luottamustehtäviä ja muita toimia erilaisissa organisaatiossa. Hän on ollut mukana mm. useissa tieteellisissä komiteoissa ja työryhmissä. Vuosina 1999–2002 ja 2003–2007 hän työskenteli asiantuntijajäsenenä opetusministeriön asettamassa liikuntatieteellisessä työryhmässä. Vuosina 2008–2012 Veijola oli Kulttuurintutkimuksen seuran johtokunnan jäsen.
Veijola on ollut mukana organisoimassa useita merkittäviä sosiologian konferensseja. Hän osallistui järjestelytoimikunnan jäsenenä vuosina 1999–2001 Euroopan sosiologien yhdistyksen (, (ESA)) konferenssin ("Visions and Divisions") järjestelyihin. Konferenssi pidettiin Helsingissä elokuun lopussa 2001. Veijola oli kahdesti (1996–1998 sekä 2000–2002) mukana järjestämässä sosiologian alan "Cultural Studies in Crossroads"-konferenssia (), joka pidettiin kesä- ja heinäkuun vaihteessa Tampereella.


title: Soile Veijola

text: Sosiologina Veijola on tutkinut matkailua ja turismia sekä niihin liittyen erikoisteemana urheilumatkailua. Hänen pääalansa on matkailun kulttuurin sosiologinen tarkastelu. Matkailun kulttuurintutkimus tarkastelee matkailua ja turismia laajasti eri näkökulmista mm. poliittisena, kulttuurisena ja yhteiskunnallisena ilmiönä. Tutkimus liittyi esimerkiksi Suomen Akatemian "Turismi työnä"-tutkimushankkeeseen (2006–2009). Siinä tutkittiin matkailua elinkeinona ja ammattina. Professori Veijolan mukaan matkailua ja turismia ei 2000-luvun alussa ollut tutkittu perinteisen työntutkimuksen alalla, vaikka matkailuelinkeino on taloudellisesti merkittävä ala. Siksi hän alkoi tutkia turismia. "Turismi työnä"-hankkeessa turismia tutkittiin monitieteisenä yhteistyönä sosiologian, liiketaloustieteen, maantieteen ja hallintotieteen näkökulmista.


title: Soile Veijola

text: Eräs Veijolan erikoisemmista tutkimusaiheista on ollut maisemaan liittyvät kokemukset ja mielikuvat. Lapin yliopisto tutki aihetta vuosina 2001–2003 "Mukavuusmaisema" -nimisessä hankkeessa, jonka rahoitti Suomen Akatemia. Projektissa tutkittiin mm. matkailijoiden mielikuvia maaseutumaisemista, ja miten ympäristötaidetta tekevien taiteilijoiden matkakokemukset muuttuvat taideteoksiksi.


title: Soile Veijola

text: Veijola on tehnyt noin 20 vuoden ajan tutkimusyhteistyötä tutkija Eeva Jokisen kanssa. He ovat tehneet yhdessä mm. "Sukupuoli, työ ja matkailu" -tutkimusprojektin, jossa tarkasteltiin työelämän muutoksia feministisen kulttuurikritiikin näkökulmasta.


title: Soile Veijola

text: Vuodesta 2011 Veijola tehnyt pitkäaikaista tutkimusta "Acapella Village"-nimisessä hankkeessa, jossa kartoitetaan, miten voidaan suunnitella tulevaisuuden matkailukeskuksia, joiden suunnittelussa ja toiminnassa huomioidaan yhteiskunnalliset muutokset. Acapella Village on kansainvälinen monitieteinen tutkimushanke, joka toteutetaan useina erilaisina projekteina. Veijolan tutkimusryhmä on osallistunut yhteen osaprojektiin. Projektin päätavoitteena on tutkia ekologisesti ja kulttuurisesti kestäviä rakentamisratkaisuja matkailukohteisiin. Hankkeen avulla pyritään saamaan myös tietoa, miten voidaan rakentaa mahdollisimman käytännöllisiä palveluita. Tutkimuksen avulla kerätään sekä ammatillista tietoa että tutkimuksellista teoriatietoa, jota tulevaisuudessa hyödynnetään päätöksenteon apuna ja erilaisissa kaupallisissa hankkeissa. Saatavaa tietoa pyritään tulevaisuudessa hyödyntämään eri hankkeiden suunnittelussa, liiketoiminnassa ja matkailukohteiden rakentamisessa.


title: Soile Veijola

text: Vuonna 2016 Veijola valmisteli parhaillaan uutta matkailupolitiikkaan liittyvää tutkimushanketta, joka alkoi samana vuonna.


title: Vohvelipäivä

text: Vohvelipäivä (myös Marian päivä) on Ruotsissa alkunsa saanut 25. maaliskuuta vietettävä juhlapäivä. Päivän tarkoituksena on nimensä mukaisesti syödä vohveleita.


title: Vohvelipäivä

text: Vohvelipäivä on yli satavuotisen historiansa ajan ajoittunut neitsyt Marian ilmestymispäivän yhteyteen. Päiväksi on sittemmin vakiintunut maaliskuun 25. päivä. Erityisen suosittu vohvelipäivä on Ruotsissa, mutta se on alkanut vähitellen levitä myös muualle. Yhdysvalloissa vohvelipäivää vietetään 24. elokuuta, vohveliraudan keksimispäivänä.


title: Farrer Roadin metroasema

text: Farrer Road on Singaporen Mass Rapid Transit -metrojärjestelmän asema Bukit Timahin ja Tanglinin rajalla Singaporen keskisellä suuralueella. Se avattiin 8. lokakuuta 2011. Asemaa käyttävät Circle Linen junat.


title: Kobamamidi

text:
Kobamamidi eli adenosyylikobalamiini (CHPNOCo) on B12-vitamiinin johdannaisiin kuuluva orgaaninen yhdiste. Kobamamidi esiintyy koentsyyminä useissa hapetus-pelkistysreaktioita, isomeroitumisia ja radikaalireaktioita katalysoivissa entsyymeissä. Yhdistettä voidaan käyttää anemian hoitoon..
Kobamamidin tunniste anatomis-terapeuttis-kemiallisessa lääkeluokituksessa on B03BA04.


title: Kobamamidi

text: Huoneenlämpötilassa kobamamidi on oranssinkeltaista kiteistä ainetta. Yhdiste liukenee veteen ja etanoliin, mutta ei esimerkiksi asetoniin. Molekyylissä koboltti esiintyy hapetusluvulla +III. Koboltti on sitoutunut koordinaatiosidoksilla neljään korriinirenkaan typpiatomiin, adenosyyliryhmään ja dimetyylibentsimidatsolirenkaaseen. Adenosyyliryhmä voi korvautua muilla ligandeilla esimerkiksi syanoryhmällä, jolloin muodostuu syanokobalamiinia tai vedellä, jolloin muodostuu hydroksikobalamiinia. Adenosyyliryhmän irrotessa voi myös muodostua radikaali.


title: Kobamamidi

text: Kobamamidi toimii koentsyymeinä entsyymeissä, jotka katalysoivat isomeroitumisia, hapetus-pelkistysreaktioita ja radikaalireaktioita. Esimerkkejä hapetus-pelkistysreaktioita katalysoivista kobamamidista riippuvaisista entsyymeistä ovat glyserolidehydrataasi ja muut diolidehydraasit, jotka muodostavat dioleista hydroksialdehydejä. Useat kobamamidista riippuvaiset entsyymit katalysoivat reaktioita, joissa on radikaalivälivaiheita. Tällaisia ovat esimerkiksi metyylimalonyylikoentsyymi-A-mutaasi, etanoliamiiniammoniakkilyaasi, lysiini-5,6-aminomutaasi sekä eräiden bakteerien ribonukleotidireduktaasi.


title: Ashur-nirari III

text: Ashur-nirari III toimi Assyrian kuninkaana nykyisen tulkinnan mukaan vuosina 1203-1198 eaa. Hänen lyhyt hallituskautensa on myös merkittävä, koska Babylonian historia kertoo Adad-Shuma-Usurin lähettäneen hänelle loukkaavan kirjeen, josta voidaan päätellä heidän hallituskautensa samanaikaisuus.


title: Holland Villagen metroasema

text: Holland Village on Singaporen Mass Rapid Transit -metrojärjestelmän asema Bukit Timahissa Singaporen keskisellä suuralueella. Se avattiin 8. lokakuuta 2011. Asemaa käyttävät Circle Linen junat.


title: One-northin metroasema

text: one-north on Singaporen Mass Rapid Transit -metrojärjestelmän asema Queenstownissa Singaporen keskisellä suuralueella. Se avattiin 8. lokakuuta 2011. Asemaa käyttävät Circle Linen junat.


title: Helaletidae

text: Helaletidae on sukupuuttoon kuollut tapiirinsukuisten kavioeläinten heimo, jolla myös oli yhtäläisyyksiä sarvikuonojen kanssa. Heimo eli Aasiassa ja Pohjois-Amerikassa eoseenin aikana. Ryhmä on todennäköisesti parafyleettinen. Ryhmästä tunnetu laji on "Heptodon", joka oli noin metrin pituinen ja muistutti paljon nykyisiä tapiirejä. Eräs toinen oli "Helateles".


title: Helaletidae

text: Kladogrammi osoittaa heimon paikan kavioeläinten sukupuussa.


title: Päivi Luostarinen

text: Päivi Luostarinen (s. 13. tammikuuta 1955) on suomalainen diplomaatti. Hän on työskennellyt ulkoministeriön palveluksessa vuodesta 1981 ja toiminut Suomen suurlähettiläänä Suomen Lontoon-suurlähetystössä 1. syyskuuta 2015 alkaen.


title: Päivi Luostarinen

text: Luostarinen on suorittanut oikeustieteellisen tutkinnon Helsingin yliopistossa 1980 ja suorittanut 1981 ulkoasiainministeriön diplomaattikurssin. Luostarinen siirtyi Lontooseen Suomen Berliinin-suurlähettilään tehtävästä, jossa hän oli vuodesta 2011. Sitä ennen hän toimi ulkoministeriön Eurooppa-osaston osastopäällikkönä 2008–2011. Luostarinen on toiminut ulkoministeriössä useissa tehtävissä oikeudellisella, poliittisella, hallinnollisella ja kauppapoliittisella osastolla, EU-sihteeristössä sekä ulkoministeriön Amerikan ja Aasian osaston päällikkönä. Lisäksi hän on palvellut Suomen pysyvässä edustustossa YK:ssa New Yorkissa 2006–2007 sekä Suomen pysyvässä EU-edustustossa Brysselissä. Luostarinen oli myös komissaari Erkki Liikasen kabinetin jäsenenä Euroopan komissiossa Brysselissä 1995–1996.


title: Kirsti Narinen

text: Kirsti Narinen (s. 1960 Lappajärvi) on suomalainen diplomaatti. Hän on ollut Virossa Suomen Tallinnan-suurlähettiläs 1. syyskuuta 2014 alkaen. Narinen on aloittanut ulkoministeriössä vuonna 1984.


title: Kirsti Narinen

text: Narinen on työskennellyt Tallinnan-suurlähetystössä aiemmin, kakkosvirkamiehenä vuosina 1993–1998 ja toiminut Suomen ulkomaanedustustoissa Leningradissa ja myöhemmin Pietarin-pääkonsulinvirastossa ja Ljubljanan-suurlähetystössä. Tallinnaan Narinen siirtyi ulkoministeriön hallintopalveluista työhyvinvointipäällikön tehtävistä. Hän on työskennellyt ulkoministeriössä myös poliittisella osastolla ja Eurooppa-osastolla.


title: Helena Tuuri

text: Helena Tuuri on suomalainen diplomaatti. Hän on toiminut Suomen Prahan-suurlähettiläänä 15. elokuuta 2014 alkaen. Vuodesta 2015 hänet on akkreditoitu Prahasta käsin myös Slovakiaan. Hän tuli ulkoasiainministeriön palvelukseen 1987.


title: Helena Tuuri

text: Ennen suurlähettilään tehtävää Tuuri työskenteli vuodesta 2008 päällikkönä ulkoministeriön Afrikan ja Lähi-idän osastolla Lähi-idän ja Pohjois-Afrikan yksikössä. Hän on ollut myös ministeriön kauppapoliittisella, oikeudellisella, Eurooppa-osastolla ja kehitysyhteistyöosastolla. Tuuri on työskennellyt myös valtioneuvoston kansliassa EU-sihteeristön apulaispäällikkönä ja pääministerin EU-neuvonantajana sekä eduskunnassa suuren valiokunnan valiokuntaneuvoksena. Lisäksi hän on työskennellyt Suomen ulkomaanedustustoissa suurlähetystössä Pariisissa ja EU-edustustossa Brysselissä.


title: Helena Tuuri

text: Tuurin puoliso on Etelä-Savon maakuntajohtaja Pentti Mäkinen.


title: Hämeen keskiaikamarkkinat

text: Hämeen keskiaikamarkkinat on suomalainen keskiaikatapahtuma, joka järjestetään elokuun loppupuolen viikonloppuna Hämeenlinnassa, Hämeen linnan viereisessä Linnanpuistossa. Tapahtumaa järjestää Hämeen keskiaikatapahtumat Oy (vuoteen 2016 saakka Hämeen keskiaikamarkkinat ry.). Ensimmäiset markkinat järjestettiin vuonna 1997. Tapahtuma on tästä kasvanut sekä merkittävimpien suomalaisten keskiaikatapahtumien että merkittävimpien hämeenlinnalaisten kesätapahtumien joukkoon.


title: Hämeen keskiaikamarkkinat

text: Vuoden 2016 markkinoilla kävi 24 616 vierasta. Elinkeinoaan harjoittavia kauppiaita ja käsityöläisiä oli markkina-alueella noin 150 kappaletta. Keskiaikaharrastajia ja -elävöittäjiä oli leiriytyneenä markkina-alueelle yli sata telttakuntaa.


title: Ashur-resh-ishi I

text: Ashur-resh-ishi I hallitsi Assyrian kuninkaana nykyisen tulkinnan mukaan vuosina 1133–1115 eaa. Hänen ajaltaan on säilynyt lyhyt "Aššur-reša-iši Chronicle", josta voidaan päätellä hänen hallinneen samaan aikaan kuin Babylonian kuningas Ninurta-nadin-šumi


title: Aóos (järvi)

text: Aóos ( eli (Τεχνητή) Λίμνη Αώου, "(Technití) Límni Aóou", "Aóoksen tekojärvi") on tekojärvi Epeiroksessa Kreikassa. Sen pinta-ala vaihtelee noin 8,5–11,5 neliökilometrin välillä.


title: Aóos (järvi)

text: Aóos-järvi sijaitsee Ioánninan alueyksikön alueella noin metrin korkeudella merenpinnasta, linnuntietä noin 26 kilometriä koilliseen Ioánninan kaupungista ja noin 11 kilometriä luoteeseen Métsovon kaupungista. Järvi on luotu patoamalla Aóos-joki, josta se on saanut nimensä. Patoja on yhteensä seitsemän ja niistä suurimman korkeus on 78 metriä. Padot valmistuivat vuonna 1987. Järvi tunnetaan myös nimellä ”Aóoksen lähteiden järvi” (Λίμνη Πηγών Αώου, "Límni Pigón Aóou"). Järven alue on osa Pohjoisen Píndoksen kansallispuistoa.


title: Cheimadítida

text:
Cheimadítida () tai "Cheimadítidas" (Χειμαδίτιδας) on järvi Makedoniassa pohjoisessa Kreikassa. Sen pinta-ala on 10,8 neliökilometriä. Cheimadítida on suurimmillaan noin 5,15 kilometriä pitkä ja noin 0,7 kilometriä leveä, ja sen suurin syvyys on 2,5 metriä.
Järvi sijaitsee Flórinan alueyksikössä Länsi-Makedonian alueella noin 593 metrin korkeudella merenpinnasta, linnuntietä noin 13 kilometriä luoteeseen Ptolemaḯdan kaupungista ja noin 24 kilometriä kaakkoon Flórinan kaupungista. Cheimadítidan pohjoispuolella sijaitsee Zázari-järvi.


title: Ozerós

text:
Ozerós () eli Galítsa (Γαλίτσα) on järvi läntisessä Keski-Kreikassa. Sen pinta-ala vaihtelee noin 9,5–11,0 neliökilometrin välillä. Järvi on suurimmillaan noin 5,2 kilometriä pitkä ja noin 2,7 kilometriä leveä, ja sen suurin syvyys on 10 metriä.
Järvi sijaitsee Aitolia-Akarnanian alueyksikössä Länsi-Kreikan alueella noin 110 metrin korkeudella merenpinnasta, linnuntietä noin 16 kilometriä länteen Agrínion kaupungista. Sen pohjoispuolella sijaitsee Amvrakía-järvi ja koillispuolella Strátoksen tekojärvi.


title: Paralímni

text:
Paralímni () on järvi Boiotiassa Keski-Kreikassa. Järven pinta-ala on 10,9 neliökilometriä. Paralímni on suurimmillaan noin 8 kilometriä pitkä ja noin 2 kilometriä leveä, ja sen suurin syvyys on 38,5 metriä.
Järvi sijaitsee noin 60 metrin korkeudella merenpinnasta noin 21 kilometriä länteen Chalkídan kaupungista. Järvi on yhdistetty vesikanavalla Ylíki-järveen, joka sijaitsee noin kolme kilometriä lounaaseen. Saman verran koilliseen sijaitsee Pohjoinen Euboianlahti.


title: Pétres

text:
Pétres () eli "Petrón" (Λίμνη Πετρών, "Límni Petrón", ”Pétresin järvi”) on järvi Makedoniassa pohjoisessa Kreikassa. Sen pinta-ala on 12,3 neliökilometriä, ja se on suurimmillaan noin 5,3 kilometriä pitkä ja noin 4,2 kilometriä leveä. Järven suurin syvyys on kolme metriä.
Järvi sijaitsee Flórinan alueyksikössä Länsi-Makedonian alueella noin 572 metrin korkeudella merenpinnasta, linnuntietä noin 24 kilometriä itäkaakkoon Flórinan kaupungista. Noin kolme kilometriä itään sijaitsee suurempi Vegorítida-järvi.


title: Smókovo

text: Smókovo ( eli (Τεχνητή) Λίμνη Σμοκόβου, "(Technití) Límni Smokóvou", "Smókovon tekojärvi") on tekojärvi Thessaliassa Kreikassa. Sen pinta-ala on noin 8,5 neliökilometriä ja suurin syvyys noin 47 metriä.


title: Smókovo

text: Järvi sijaitsee Kárditsan alueyksikön alueella linnuntietä noin 28 kilometriä kaakkoon Kardítsan kaupungista. Se on luotu patoamalla Sofadítis-joki vuosina 1981–1994. Padon pituus on 460 metriä ja korkeus 105 metriä. Patoaltaan täyttäminen valmistui vuonna 2003, ja siinä on vettä noin 240 miljoonaa kuutiometriä. Järvi on saanut nimensä läheisestä Loutropigín kylästä, jonka aiempi nimi oli Smókovo(s).


title: Voulkaría

text: Voulkaría (, myös "Voulkariá", Βουλκαριά), antiikin Myrtuntion ( tai "Myrtountion"), on järvi läntisessä Keski-Kreikassa. Sen pinta-ala on 9,2 neliökilometriä. Järvi on suurimmillaan noin 4 kilometriä pitkä ja noin 3,5 kilometriä leveä, ja sen suurin syvyys on 2,5 metriä.


title: Voulkaría

text: Järvi sijaitsee Áktion niemen juuressa Aitolia-Akarnanian alueyksikössä Länsi-Kreikan alueella noin 10 metrin korkeudella merenpinnasta, noin 12 kilometriä kaakkoon Prévezan kaupungista. Järven uskotaan olevan jäänne paikalla muinoin olleesta suuremmasta laguunista.


title: Voulkaría

text: Antiikin aikana järven lähellä sijaitsi Palairoksen kaupunki. Järvi yhdistyy Joonianmereen ”Kleopatran kanavaksi” kutsutun kanavan välityksellä. Se on saanut nimensä siitä, että kuningatar Kleopatran kerrotaan paenneen sen sekä järven kautta Aktionin taistelun jälkeen vuonna 31 eaa.


title: Free Radical Design

text: Free Radical Design oli Nottinghamissa, Englannissa sijaitseva videopelien kehittäjä.


title: Free Radical Design

text: Yhtiö tuli tunnetuksi muun muassa "TimeSplitters"-pelisarjan kehittäjänä. "TimeSplitters 2" -peliä on sanottu aikansa parhaaksi ammuntapeliksi.


title: Free Radical Design

text: Yhtiö joutui konkurssiin "Haze"-pelinsä myötä, jolloin saksalainen Crytek osti yhtiön ja nimensi sen uudelleen Crytek UK.


title: Free Radical Design

text: Vuonna 2014 Crytek myi yhtiön Deep Silver -yhtiölle. Vanha studio suljettiin ja Dambuster Studios perustettiin. Uutena yhtiönä yhtiö julkaisi pelin "".


title: Free Radical Design

text: Vuonna 2018 THQ Nordic hankki yhtiön "TimeSplitters"-sarjan ja "Second Sight" -pelin oikeudet omistukseensa.


title: Kerava Shakers

text: Kerava Shakers oli keravalainen urheiluseura, joka pelasi ainakin jääkiekkoa naisten Suomen mestaruustasolla. Seura oli hyvin menestynyt naisten SM-Liigassa, jossa se saavutti 3 peräkkäistä mestaruutta (1994-1996). 1990-luvulla painottuikin seuran rutiini ja kokemus. Kerava Shakers oli toiminnassa vuosina 1979–1995. Myöhemmin seura tuli osaksi HCK:ta eli HC Keski-Uusimaata. Alueen naiskiekkoilun huippua liigatasolla on sittemmin edustanut KJT Hockey.


title: Kerava Shakers

text: Kerava Shakersin edeltäjiä olivat Keravan Pallokerho ja Keravan Kiekko.


title: Sega Model 2

text: Sega Model 2 on Segan vuonna julkaisema kolikkopelialusta.


title: Sega Model 2

text: Huomattavia uudistuksia alustassa olivat teksturoidut polygonit, tekstuurien suodatus sekä anti-aliasointi. Aiemmin reaaliaikaiseen 3D-grafiikkaan on käytetty tasavarjostettua grafiikkaa ilman tekstuureita.


title: Sega Model 2

text: Alustaa on käytetty useissa tunnetuissa kolikkopeleissä kuten "Daytona USA" ja "Virtua Cop".


title: Sega Model 2

text: Alusta on seuraaja Sega Model 1 alustalle ja seuraaja on Sega Model 3.


title: QRA

text: Quick Reaction Alert (lyhenne QRA) on Britannian kuninkaallisten ilmavoimien "modus operandi", jossa joitakin koneita miehistöineen pidetään jatkuvassa taisteluvalmiudessa. QRA-koneiden miehistö odottaa lähtökäskyä koneiden läheisyyteen rakennetuissa odotustiloissa () täydessä taisteluvarustuksessa, mikä hävittäjälentäjällä tarkoittaa esimerkiksi lentoasun pitämistä päällä koko 24-tuntisen työvuoron ajan. Vuonna 1940 käynnistynyt taistelu Britanniasta antoi alkulaukauksen Britannian ilmavoimien QRA-toiminnalle, jolla pyrittiin torjumaan Saksan Luftwaffen ilmahyökkäykset.


title: QRA

text: Vuonna 2012 QRA-valmiudessa olevat yksiköt oli sijoitettu Lincolnshiressa sijaitsevaan RAF Coningsbyn ja Skotlannissa sijaitsevaan RAF Leucharsin tukikohtaan. Skotlantiin sijoitettu yksikkö valvoo Britannian pohjoista ilmatilaa ja Lincolnshiren yksikkö eteläistä. Eteläisestä ilmatilasta vastaava yksikkö siirtyi Lontoon vuoden 2012 kesäolympialaisten ajaksi RAF Northoltin tukikohtaan Länsi-Lontoossa kilpailun turvallisuuden takaamiseksi.


title: QRA

text: Siviililennonjohto voi määrätä QRA-valmiudessa olevan miehistön nostettuun valmiuteen, jossa miehistöt siirtyvät konesuojiin odottamaan lentoonlähtökäskyä. Tällainen käsky voidaan antaa esimerkiksi, jos lennonjohto havaitsee ilmatilassa epätavallisesti käyttäytyvän tai hätäsignaalia lähettävän koneen. Normaalissa QRA-valmiudessa koneiden on tarkoitus olla lentoonlähtövalmiudessa minuuttien kuluessa, mutta nostetussa valmiudessa koneet saadaan ilmaan tätäkin nopeammin.


title: Te Anau (järvi)

text: Te Anau on järvi Uuden-Seelannin Eteläsaaressa. Järvi on noin 65 kilometriä pitkä ja länsiosassa on kolme vuonoa. Järven maorinkielinen nimi "Te Ana-au" tarkoittaa vesipyörteiden luolaa. Järven itäpuolella kohoavat Franklyn-, Stuart-, Murchison- ja Keplervuoret. Lähin asutuskeskus on Te Anau, josta saa alkunsa kaksi pitkänmatkan vaellusreittiä: Milford Track ja Kepler Track.


title: Strangers in the Night (albumi)

text: Strangers in the Night on brittiläisen hard rock -yhtye UFOn livealbumi, joka julkaistiin vuonna 1979. Kitaristi Michael Schenkerin lähti yhtyeestä hieman ennen albumin julkaisua, ja palasi yhtyeeseen uudestaan vasta vuonna 1993.


title: Strangers in the Night (albumi)

text: "Strangers in the Night" on saanut suuren suosion kriitikoiden ja yhtyeen fanien keskuudessa, ja sitä pidetään yleisesti yhtenä kaikkien aikojen parhaista rockmusiikin livealbumeista . Myös yhtyeen tuolloinen basisti Pete Way on maininnut albumin olevan hänen suosikkijulkaisunsa yhtyeen tuotannossa.


title: Strangers in the Night (albumi)

text: Rockiin ja metallimusiikkiin keskittynyt "Kerrang!"-lehti listasi Strangers in the Nightin sijalle 47 listatessaan kaikkien aikojen sata parasta heavy metal -albumia.


title: Jack D. Fischer

text: Jack D. Fischer (s. ) on yhdysvaltalainen koelentäjä ja Nasan avaruuslentäjä. Astronauttijoukkoon Fischer valittiin 2009. Ensimmäisen lennon on tarkoitus olla ISS:n Retkikunta 51 vuonna 2017.


title: Rebellion Developments

text: Rebellion Developments (lyhyesti Rebellion) on Oxfordissa Englannissa sijaitseva videopelien kehittäjä.


title: Rebellion Developments

text: Yhtiöllä on myös sarjakuvien julkaisua sen ostettua 2000 AD yhtiön.


title: Rebellion Developments

text: Yhtiö osti Core Design studion vuonna Eidos Interactivelta, mutta tuoteoikeudet kuten "Tomb Raider" jäivät Eidosille.


title: Rebellion Developments

text: Yhtiö tunnetaan muun muassa "Alien vs. Predator" -peleistä ja "Sniper Elite" -pelisarjasta.


title: Sniper Elite (pelisarja)

text:
Sniper Elite on Rebellion Developmentsin kehittämä ammuntapeli, jossa pelataan tarkka-ampujana toisessa maailmansodassa.
Sarja oli myynyt yli 10 miljoonaa kappaletta syyskuussa 2015.


title: Uusitupa

text: Uusitupa on suomalainen sukunimi seuraavilla henkilöillä:


title: Bolavenin ylänkö

text: Bolavenin ylänkö on hedelmällinen, keskimäärin 600 metrin korkeudella merenpinnasta sijaitseva ylänköalue Laosin eteläosassa, pääosin Champasakin provinssin alueella. Ylängöllä tuotetaan kahvipapuja, teetä, vihanneksia, mausteita ja hedelmiä. Ylänkö on saanut nimensä alueen suurimman heimoyhteisön lavenien mukaan. Yhdysvallat pommittivat aluetta Vietnamin sodan aikaan.


title: Tonemapping

text: Tonemapping tarkoittaa prosessia, jolla korkean dynamiikan kuva käsitellään esitettäväksi normaalilla matalan dynamiikan esityslaitteella, kuten monitorilla tai tulostimella. HDR-kuva ei sinänsä vaadi tonemappingia tehtäväksi, HDR-kuva voidaan vain "valottaa", ts. kiinnittää sen kirkkaus johonkin kohtaan asteikkoa ja esittää sellaisenaan. Jos kuvassa kuitenkin on dynamiikkaa enemmän kuin matalan dynamiikan laite pystyy esittämään, tällöin joko valoisuuserot näyttölaitteella eivät vastaa todellisuutta (liian alhainen kontrasti) tai suuri osa kuvasta on joko täysin valkoinen (ylivalottunut) tai täysin musta (alivalottunut).


title: Tonemapping

text: Tonemapping-algoritmit pyrkivät vähentämään kuvanlaajuista kontrastia ilman että paikallinen kontrasti samalla vähenee. Tämän tekemiseksi eri tonemapping-algoritmit käyttävät eri periaatteita, jotka johtavat ihmisen näköaistin kannalta enemmän tai vähemmän luonnollisiin kuviin.


title: Tonemapping

text: Joskus virheellisesti kutsutaan HDR:ksi kuvia, jotka ovat normaaleja matalan dynamiikan kuvia, mihin on sovellettu tonemapping-tekniikoita. HDR ja tonemapping eivät kuitenkaan ole yksi yhteen toisistaan riippuvia, vaikka usein esiintyvätkin yhdessä.


title: Daniel Kaluuya

text: Daniel Kaluuya (s. 8. toukokuuta 1989 Lontoo) on brittiläinen näyttelijä. Hänet tunnetaan muun muassa pääroolistaan kauhuelokuvassa "Get Out" (2017). Kaluuya sai roolistaan parhaan miespääosan Oscar-ehdokkuuden.


title: Daniel Kaluuya

text: Hän on esiintynyt myös vuoden 2011 elokuvassa "Johnny English – uudestisyntynyt".


title: Daniel Kaluuya

text: Kaluuya syntyi Lontoossa ugandalaisille maahanmuuttajille.


title: Naimbana II

text: Naimbana, Naimgbana tai Panaburo II (1720–1793) oli vuosina 1755–1793 hallinnut temnejen Koyan kuningaskunnan hallitsija nykyisen Sierra Leonen alueella. Yksi Naimbanan alaisista heimopäälliköistä teki Yhdistyneen kuningaskunnan kanssa sopimuksen, jolla briteille luovutettiin maata jolle perustettiin nykyinen Sierra Leonen pääkaupunki Freetown.


title: Naimbana II

text: Naimbanasta tuli temnejen Koyan kuningaskunnan sijaishallitsija edellisen kuninkaan eli "Obain" kuoltua vuonna 1755. Temnejen perinteen mukaan kuninkaan kuollessa hänen alaisistaan päälliköistä tuli hallitsijoita vuorotellen, kunnes viimeisen heistä kuollessa kruunattiin uusi "Obai". Eri lähteissä hänen nimekseen annetaan joko Naimbana, Naimgbana tai Panaburo. Panaburo mainitaan nimenä vain yhdessä aikalaislähteessä. Naimgbana vääntyi hänen nimekseen kertomuksen mukaan hänen vastatessaan murtaen englanniksi nimensä kysyjälle ”name Gbana” (nimi Gbana). Naimbana hallitsi pääkaupungistaan Robanasta käsin Rokeljoen varrella. Brittihallitus päätti vuonna 1786 tukea lontoolaisen Committee for the Relief of the Black Poor -järjestön toimintaa lähettämällä orjuudesta vapautettuja orjia perustamaan siirtokunta Länsi-Afrikkaan. 9. toukokuuta 1787 Sierra Leonen rannikolle saapui "Nautilus"-laiva mukanaan 344 mustaa ja 115 valkoista matkustajaa. Yksi Naimbanan alaisista päälliköistä nimeltä Tombo, tai kuten britit hänet tunsivat ”King Tom”, solmi brittien kanssa 11. kesäkuuta 1787 sopimuksen luovuttaen näille maata. Paikalle rakennettiin asutuskeskus, joka tunnettiin alun perin nimellä Granville Town matkaa tukeneen Granville Sharpin mukaan. Tombo kuoli hieman myöhemmin, ja Naimbana vaati brittejä solmimaan sopimuksen uudestaan hänen kanssaan vuonna 1788.


title: Naimbana II

text: Brittien kanssa solmitun sopimuksen ohella Naimbana tunnettiin kiinnostuksestaan kristinuskoa ja eurooppalaista koulutusta kohtaan. Vuonna 1791 hänen poikansa John Frederic Naimbana lähetettiinkin Englantiin opiskelemaan, mutta hän kuoli myöhemmin paluumatkallaan takaisin Sierra Leoneen. Hänen toinen poikansa sai islamilaisen koulutuksen Sierra Leonen pohjoisosissa. Nykyisin hänen mukaansa on nimetty katu Sierra Leonen pääkaupunki Freetownissa.


title: Tyni

text: Tyni on seuraavien suomalaisten henkilöiden sukunimi:


title: Tuomivaara

text: Tuomivaara on seuraavien suomalaisten henkilöiden sukunimi:


title: Tervamäki

text: Tervamäki on seuraavien suomalaisten henkilöiden sukunimi:


title: Tervala

text: Tervala on seuraavien suomalaisten henkilöiden sukunimi:


title: Astrid S

text: Astrid S, oikealta nimeltään Astrid Smeplass (s. 29. lokakuuta 1996) on norjalainen laulaja ja lauluntekijä. Hän tuli tunnetuksi sijoitettuaan viidenneksi Norjan "Pop Idol" televisio-ohjelmassa vuonna 2013.


title: Jōetsu

text: Jōetsu () on Japanin kaupunki Honshūn saaren pohjoisosassa Chūbun tai Hokurikun alueella Niigatan prefektuurissa. Se sijaitsee Japaninmeren rannikolla prefektuurin eteläosassa pääkaupungin Niigatan lounaispuolella. Kaupungissa on 196 616 asukasta (vuonna 2017) ja sen pinta-ala on 973,81 neliökilometriä. Jōetsu on nimitetty yhdeksi Japanin erityiskaupungeista.


title: Jōetsu

text: Jōetsun kaupunki syntyi, kun aiemmat Takadan ja Naoetsun kaupungit yhdistyivät vuonna 1971. Kaupunki laajeni huomattavasti vuonna 2005, kun siihen liitettiin 13 muuta kuntaa. Jōetsua palvelevat vuonna 2015 avatun luotijunayhteys Hokuriku Shinkansenin lisäksi JR Higashi-Nihonin Shin’etsu-päälinja, kolmannen sektorin Hokuhoku-linja sekä Echigo Tokimeki -rautateiden Nihonkai Hisui -linja ja Myōkō Haneuma -linja.


title: Odawara

text: Odawara () on Japanin kaupunki Honshūn saaren keskiosassa Kantōn alueella Kanagawan prefektuurissa. Se sijaitsee Tyynenmeren Sagaminlahden rannikolla prefektuurin lounaisosassa pääkaupungin Jokohaman länsipuolella. Kaupungissa on 193 076 asukasta (vuonna 2017) ja sen pinta-ala on 113,81 neliökilometriä. Odawara on nimitetty yhdeksi Japanin erityiskaupungeista.


title: Odawara

text: Odawara kehittyi Sengoku-kaudella myöhemmän Hōjō-klaanin linnanaluskaupunkina ja Edo-kaudella Tōkaidō-tien varren postiasemana ("shukuba"). 1800-luvun loppupuolella avattu Tōkaidō-päälinja kuitenkin alun perin ohitti Odawaran, joka alkoi kehittyä matkailukohteena. Paikkakunta kärsi pahoja vahinkoja suuressa Kantōn maanjäristyksessä vuonna 1923, mutta sai takaisin menetetyn asemansa liikenteen solmukohtana, kun Tōkaidō-päälinja siirrettiin kulkemaan sen kautta Tannan tunnelin avauduttua vuonna 1934. Kaupunkioikeudet Odawara sai vuonna 1940 kuntaliitoksen myötä.


title: Odawara

text: Kaupunkia palvelevat luotijunayhteys Tōkaidō Shinkansenin ja JR Higashi-Nihonin Tōkaidō-päälinjan lisäksi JR Tōkain Gotenba-linja, Odakyū-rautateiden Odawara-linja, Hakone tozan -rautateiden Hakone tozan -linja ja Izuhakone-rautateiden Daiyūzan-linja.


title: Polttouhrit (televisiosarja)

text: Polttouhrit (alkuperäiseltä nimeltään "Holocaust") on vuonna 1978 valmistunut yhdysvaltalainen neliosainen minisarja. Sarja perustuu kirjailija Gerald Greenin samannimiseen kirjaan, joka kertoo kuvauksen holokaustista saksanjuutalaisen Weissin perheen näkökulmasta 1930-luvun puolivälistä sodan loppuun asti.


title: Polttouhrit (televisiosarja)

text: Sarja palkittiin muun muassa kahdeksalla Emmyllä ja kahdella Golden Globella.


title: Polttouhrit (televisiosarja)

text: Sarjan alussa eletään vuotta 1935 ja natsit suunnittelevat ensimmäisiä antisemitistisiä lakejaan. Seuraavien kymmenen vuoden kuluessa pääosassa oleva juutalainen Weissin perhe kokee monia natsismin kauheuksia kristalliyöstä ghettoihin ja kaasukammioihin. Perheen pää on Puolasta muuttanut tohtori Josef Weiss, jonka vaimo Berta on puolestaan kokenut itsensä saksalaiseksi.


title: Polttouhrit (televisiosarja)

text: Hyväsydämisen mutta kunnianhimoisen saksalaisen asianajajan Eric Dorfin kautta sarjassa kuvataan myös holokaustin syyllisiä. Edistääkseen uraansa Dorf liittyy SS-joukkoihin, joissa hän saavuttaa älynsä ansiosta korkean aseman. Weissin perheeseen hän yhdistyy sikäli, että hänen vanhempansa olivat tohtori Weissin asiakkaita.


title: Polttouhrit (televisiosarja)

text: Sarja ensiesitettiin Yhdysvalloissa televisiossa NBC-kanavalla huhtikuussa 1978. Ensiesityksen aikaan Yhdysvalloissa sarjaa kehuttiin että kritisoitiin muun muassa historian yksinkertaistamisesta ja epätarkkuuksista. Kritiikkiä herätti myös sarjan esittäminen kaupallisella, mainostuloja keräävällä NBC-kanavalla. Maailman tunnetuin natsien metsästäjä Simon Wiesenthal puolusti Ilta-Sanomien siteeraamassa Ruotsin television haastattelussa sarjan merkitystä sen puutteista huolimatta: ”"Polttouhrit"-sarjalla on tärkeä merkitys maailman suurimman rikoksen paljastamisessa.” Wiesenthal jatkoi saaneensa sarjan Yhdysvaltain ja Länsi-Saksan esittämisen jälkeen runsaasti lisäaineistoa vielä kateissa olevien natsirikollisen jäljittämiseksi.


title: Polttouhrit (televisiosarja)

text: Saksan televisiossa sarja ensiesitettiin tammikuussa 1979, jolloin jokaisen jakson jälkeen katsojat pystyivät soittamaan studioon, jossa historioitsijat vastasivat kysymyksiin holokaustista. Myös toisenlaisia reaktioita esiintyi; kun sarja esitettiin Ruotsissa, Ilta-Sanomat kuvaili ”pahimpana ilmiönä lähes päivittäisiä uusnatsien purkauksia, jotka kohdistuvat siirtolaisiin sekä Ruotsissa tätä nykyä asuviin juutalaisiin”.


title: Polttouhrit (televisiosarja)

text: Suomessa ensiesitys tapahtui ennakkokohun saattelemana keväällä 1979. Ensimmäinen jakso esitettiin 21. maaliskuuta 1979 MTV:n ohjelmistossa. Seuraavana päivänä Ilta-Sanomien etusivun pääuutisena oli, kuinka ”"Polttouhrit" ei hätkähdyttänyt suomalaisia”. Aikana, jolloin televisio-ohjelmia kommentoitiin sosiaalisen median sijasta soittamalla ohjelmapäivystykseen, MTV:n puhelinpäivystäjät saivat vain parikymmentä soittoa. Osasyynä vähäiseen palautteeseen pidettiin sitä, että tiiviissä tahdissa esitetyn sarjan avausjaksossa joukkotuhon kauhut antoivat vielä odottaa itseään.


title: Polttouhrit (televisiosarja)

text: Muun muassa Helsingin Sanomien kriitikko Jukka Kajava arvosteli sarjaa ensiesityksen aikaan ”tarinallisesti ja historiallisesti kapeana”. Ilta-Sanomien kriitikon Roope Alfthanin mukaan "Polttouhrit" toi ”yhdellä ja rajulla tunnekylläisellä iskulla Hitlerin kolmannen valtakunnan juutalaisvainot koteihimme”: ”Meidän on hyväksyttävä tämä sarja yhden tosiasian takia: se kertoo nuorille sen, mitä mikään raportti, oppitunti, romaani, sarjakuva tai laulu ei ole tähän saakka saanut heitä tajuamaan. Kerrottakoon se sitten tällä tavalla, koska kaikki muut keinot ovat epäonnistuneet.” Toisen kerran sarja esitettiin uusintana TV1-kanavalla kesällä 1994. Kolmas uusinta esitettiin Yle Teemalla vuonna 2009.


title: Luettelo Core Designin videopeleistä

text: Tämä on luettelo Core Designin kehittämistä ja julkaisemista videopeleistä.


title: Luettelo Crystal Dynamicsin videopeleistä

text: Tämä on luettelo julkaistuista Crystal Dynamicsin videopeleistä.


text:
! scope="col" rowspan="2" style="width: 20em;" | Nimi
! scope="col" colspan="5" | Alustat
! scope="col" style="width: 6.5em;" | Microsoft
! scope="col" style="width: 6.5em;" | Nintendo
! scope="col" style="width: 6.5em;" | Sega
! scope="col" style="width: 6.5em;" | Sony
! scope="col" style="width: 6.5em;" | Muut
! scope="col" style="width: 6.5em;" | Julkaistu
! scope="col" style="width: 6.5em;" | Julkaisija
! scope="col" style="width: 6.5em;" | Lajityyppi


title: Luettelo Take-Two Interactiven peleistä

text: Tämä on luettelo Take-Two Interactiven julkaisemista videopeleistä:


title: Luettelo Commodore VIC-20 -peleistä

text: Tämä on luettelo julkaistuista Commodore VIC-20 -peleistä:


title: Luettelo Apple II -peleistä

text: Tämä on luettelo julkaistuista Apple II -peleistä:


title: Luettelo Interplayn videopeleistä

text: Tämä on luettelo julkaistuista Interplayn videopeleistä:


title: 3. algerialainen jalkaväkidivisioona

text: 3. algerialainen jalkaväkidivisioona () oli Ranskan maavoimien Afrikan armeijan () yhtymä, joka osallistui toiseen maailmansotaan.


title: 3. algerialainen jalkaväkidivisioona

text: Ranskan hallinnoiman Pohjois-Afrikan vapauttamisen jälkeen divisioona osallistui 1944 Italian taisteluihin kenraali Juinin komentamassa Ranskan Italian siirtoarmeijakunnassa (). Divisioona rantautui Provenceen, minkä jälkeen se osallistui Toulonin ja Marseillen vapauttamiseen, Vosgesin taisteluihin ja vaikeisiin taisteluihin Basse-sur-le-Ruptin, Cornimontin ja Alsacen vapauttamiseksi. Ranskassa käydyissä taistelussa divisioona kuului kenraali Jean de Lattre de Tassignyn komentamaan Ranskan 1. armeijaan.


title: 3. algerialainen jalkaväkidivisioona

text: Divisioona palkittiin neljällä maininnalla päiväkäskyissä ja se oli Vapaan Ranskan 1. divisioonan kanssa eniten mainintoja saanut ranskalainen yhtymä toisessa maailmansodassa. Divisioonan perinteitä jatkaa vuonna 2016 perustettu 3. divisioona.


title: 3. algerialainen jalkaväkidivisioona

text: Divisioona perustettiin 1. toukokuuta 1943 Constantinessa Algeriassa komentajanaan kenraali Goislard de Monsabert. Divisioona nousi maihin Italiassa joulukuussa.


title: 3. algerialainen jalkaväkidivisioona

text: Divisioona nousi 15. elokuuta 1944 maihin Provencessa.


title: 3. algerialainen jalkaväkidivisioona

text: Divisioona lakkautettiin 15. huhtikuuta 1946.


title: Lauri Viita -museo

text: Lauri Viita -museo on Tampereen Ylä-Pispalassa sijaitseva kirjailija Lauri Viidalle omistettu museo. Se sijaitsee Pispalanharjun lounaisrinteellä talossa, jonka rakensivat vuosisadan vaihteessa kirjailija Lauri Viidan isä Emil Viita sekä Alfhild-äidin isä Juho Nikander.


title: Valmistujaiset

text: Valmistujaiset (lukion päättävillä yleensä "Lakkiaiset") ovat valmistumisjuhlat toisen asteen koulusta päättävää varten. Juhlissa voidaan mm. pitää juhlapuhe. Nuoret valmistuvat yleensä 18- tai 19-vuotiaina.


title: Ranskan 3. mekanisoitu prikaati

text: 3. mekanisoitu prikaati () oli Ranskan maavoimien yhtymä, joka jatkaa 3. panssaridivisioonan perinteitä. Prikaati muutettiin panssariprikaatiksi 2014 ja se lakkautettiin 2016.


title: Ranskan 3. mekanisoitu prikaati

text: Prikaati perustettiin 1999 nimellä 3. mekanisoitu prikaati ja sille asetettiin perinteiksi 3. panssaridivisioonan perinteet. Prikaatiin kuului kuusi rykmenttiä ja sen tehtävänä oli valmistautua sisäisten ja ulkoisten asellisten uhkien torjuntaan. Prikaatin esikunta oli 1. heinäkuuta 2011 Clermont-Ferrandissa.


title: Ranskan 3. mekanisoitu prikaati

text: Prikaati muutettiin 18. maaliskuuta 2014 3. kevyeksi panssariprikaatiksi, johon kuului 5 rykmenttiä ja noin 5 000 sotilasta.


title: Ranskan 3. mekanisoitu prikaati

text: Prikaati lakkautettiin Ranskan maavoimien uudelleenorganisoinnin yhteydessä vuonna 2016. Sen esikunnasta muodostettiin 4. maahanlaskuprikaatin esikunta ja rykmentit siirrettiin muihin prikaateihin seuraavasta:


title: Ranskan 2. panssariprikaati

text: 2. panssariprikaati () oli Ranskan maavoimien panssariyhtymä, joka ylläpitää toisessa maailmansodassa vuonna 1943 perustetun ja Philippe Leclerc de Hautelocquen komentaman 2. panssaridivisioonan perinteitä.


title: Ranskan 2. panssariprikaati

text: Saint-Germain-en-Layeen sijoitettu prikaati kuului 1970 8. panssaridivisioonaan, jonka esikunta oli Compiègnessä samoin kuin kaksi mekanisoitua prikaatia. Vuoteen 1977 mennessä prikaati oli kuitenkin lakkautettu ja 2. panssaridivisioona muodostettu uudelleen. Maavoimien uudelleen organisoinnissa 1999 muutettiin 2. panssaridivisioona 2. panssariprikaatiksi.


title: Ranskan 2. panssariprikaati

text: Prikaatiin, joka on liitetty 3. divisioonaan, kuului vuonna 2016 seitsemän rykmenttiä (pataljoonaa):


title: Kalypso Media

text: Kalypso Media (lyhyesti Kalypso) on saksalainen videopelien julkaisija. Yhtiön tunnettuja julkaisuja ovat muun muassa Tropico -pelisarja.


title: Tropico (pelisarja)

text: Tropico on kaupunginrakennus- ja taloussimulaattorisarja. Kaksi ensimmäistä osaa on kehittänyt PopTop Software ja muut Haemimont Games.


title: Tropico (pelisarja)

text: Useissa osissa päähenkilö on "El Presidente", jonka tehtävänä on nostaa valtion vaurautta.


title: Welcome to Ember Falls

text: Welcome to Ember Falls on tamperelaisen metalliyhtye Ember Fallsin esikoisalbumi, joka julkaistiin 17. helmikuuta 2017 levymerkillä Spinefarm Records.


title: Korriini

text: Korriini (CHN) on makrosyklinen heterosyklinen yhdiste. Korriinin johdannaisia kutsutaan korrinoideiksi ja niihin kuuluu esimerkiksi B12-vitamiini.


title: Korriini

text: Korriini muistuttaa rakenteeltaan porfyriinien perusyksikköä porfiinia ja koostuu neljästä pyrrolirenkaasta. Se eroaa porfiinista kuitenkin siten, että siinä on pyrroliinirenkaita yhdistävien neljän metanoryhmän sijaan ainoastaan 3 metanosiltaa, ja kaksi pyrrolirengasta ovat linkittyneet suoraan toisiinsa. Tästä johtuen yhdiste ei ole täysin planaarinen tai täysin konjugoitunut, vaan rakenteeltaan hieman taipunut. Sillä myös tapahtuu suhteellisen helposti konformaation muutoksia. Korriini ei siis ole täysin aromaattinen yhdiste. Korriini muodostaa komplekseja useiden siirtymämetallien esimerkiksi koboltin kanssa ja on nelihampainen ligandi.


title: Focus Home Interactive

text: Focus Home Interactive on ranskalainen videopelien julkaisija, joka on perustettu vuonna .


title: Focus Home Interactive

text: Yhtiö on julkaissut muun muassa "Cities XL" kaupunginrakennusimulaattoria, "Styx"-sarjan hiiviskelypelejä sekä "Wargame"-strategiapelejä.


title: Focus Home Interactive

text: Vuonna 2017 yhtiö kertoi sopineensa Asobo Studiosin kanssa tulevan pelin "The Plague" kehittämisestä.


title: Focus Home Interactive

text: Yhtiö on julkaissut Deck 13 -yrityksen kehittämän pelin "The Surge" vuonna 2017.


title: Moi Mobiili

text: Moi Mobiili Oy on suomalainen matkapuhelinoperaattori, joka markkinoi liittymiään ensisijaisesti kuluttajille ja pienille yrityksille. Moi on virtuaalioperaattori, eli sillä ei ole omaa matkapuhelinverkkoa, vaan sen liittymät toimivat DNA:n verkossa.


title: Moi Mobiili

text: Tammikuussa 2019 DNA ilmoitti ostavansa Moi Mobiilin.


title: Moi Mobiili

text:
Moi aloitti liittymien myynnin toukokuussa 2016. Yhtiön taustalla on 30 sijoittajaa, joista osa on yksityisiä ja osa institutionaalisia. Toimintaa on rahoitettu Tekesin lainalla. Moin toimitusjohtaja Petri Lahtinen työskenteli Soneralla ja TeliaSonera Finlandilla (nykyisin Telia Finland) vuosina 1997–2014 mm. myyntijohtajana. Myös Koivuniemellä on Sonera-tausta. Teir on työskennellyt Nokialla. Perustajatiimiin kuuluvat myös JP Virtanen, Teemu Mäkitalo, Kalle Vuoristo ja Ulla Koivula. Vuoristo on rakentanut järjestelmiä DNA:lla, Koivula on toiminut mm. Telian markkinointijohdossa. Toukokuussa 2016 yrityksen ydintiimiin kuului kaikkiaan noin 20 henkilöä.
Huhtikuussa 2017 "Iltalehti" vertaili suomalaisten operaattoreiden liittymien normaalihintoja. Vertailussa olivat mukana Telia, Elisa Saunalahti, DNA ja Moi. Liittymät jaettiin kolmeen eri kategoriaan: kevyet perusliittymät, useimmille älypuhelinkäyttäjille soveltuvat liittymät ja vaativan käytön liittymät. Edullisin vaihtoehto kaikissa tutkituissa kategorioissa oli Moi Mobiililla.


title: Moi Mobiili

text: Kesäkuussa 2017 operaattori kertoi myyneensä kymmeniä tuhansia liittymiä. "Liikevaihtokin meillä tältä vuodelta on jo seitsemännumeroinen", kertoi toimitusjohtaja Lahtinen silloin "Iltalehdelle" muttei kertonut sen tarkempia lukuja. Kesäkuun puolivälissä Viestintävirasto myönsi muun muassa Moi Mobiilille poikkeusluvan periä lisämaksuja asiakkaidensa roaming-käytöstä EU- ja ETA-maissa.


title: Moi Mobiili

text: Marraskuussa 2017 "Helsingin Sanomat" teki myös liittymävertailun, jossa selvitettiin, mitkä liittymät sopivat parhaiten esimerkkikäyttäjille "Juttelija", "Keskivertokäyttäjä" ja "Viihdekäyttäjä". Moi Mobiilin liittymä oli paras juttelijalle, viihdekäyttäjille taas suositeltiin Moi Mobiilia, DNA:ta tai Teliaa.


title: Moi Mobiili

text: Yrityksen hallitukseen kuuluvat perustajajäsenten Petri Lahtisen, Juha Koivuniemen ja Tore Teirin lisäksi Bo Harald ja Pekka Rantala.


title: Moi Mobiili

text: Moin liittymät toimivat niin sanotulla poolihinnoittelulla, jossa yhdistetään ja jaetaan useamman SIM-kortin datakiintiö. Jos tilillä käytetään esimerkiksi puhelinta ja tablettia, niillä on yhteinen datakiintiö, jonka täyttymistä voi seurata reaaliaikaisesti mobiilisovelluksella. Tilin palveluita voi laajentaa ostamalla lisää SIM-kortteja tai siirtymällä rajattoman datan käyttöön. Puheluista ja tekstiviesteistä laskutetaan erikseen, mutta kullekin liittymälle saa myös ostettua rajattoman puheominaisuuden kiinteään kuukausihintaan. Ulkomailla tapahtuva roaming hinnoitellaan Viestintäviraston ja EU-asetuksen määrittelemän roaming-hinnaston mukaan. Kukin SIM-kortti käyttää eri puhelinnumeroa, ja niillä kaikilla voi soittaa, tekstata ja käyttää nettiä. Moi laskuttaa palveluistaan suoraan kortilta. Liittymät ovat 4G LTE -nopeuksisia.


title: Moi Mobiili

text: Moin alkuperäinen liiketoimintamalli oli myydä asiakkaalle liitymän sijaan Moi-tili, josta maksetaan kiinteää kuukausihintaa. Aluksi asiakas sai tilin mukana kolme SIM-korttia, joita voi käyttää samaan aikaan eri laitteilla ja joilla voi siirtää kuukaudessa yhteensä 12 gigatavua dataa. Elokuusta 2016 lähtien asiakas on voinut valita itse SIM-korttien määrän.


title: Moi Mobiili

text: Moi Mobiili on teettänyt tutkimuksia suomalaisten matakapuhelinliittymistä, rajattomasta datankäytöstä ja siitä, miten 5-15-vuotiaiden lasten vanhemmat kokevat lastensa älypuhelimen käytön.


title: Kulma-anturi

text: Kulma-anturi on sähkömekaaninen laite, joka mittaa kahden osan välistä kulmaa ja muuntaa sen digitaaliseksi tai analogiseksi arvoksi. Kulma-anturit voidaan jakaa pääosin inkrementti- eli pulssiantureihin ja absoluuttiantureihin.


title: Kulma-anturi

text: Inkrementtianturin rakenne muodostuu kotelosta, pyörivästä akselista ja sähköisestä liitännästä. Inkrementtianturi ilmoittaa aseman pulsseina sekä liikesuunnan. Eräs tyyppi inkrementtianturista on optomekaaninen pulssianturi, jossa akselille on kiinnitetty koodikiekko. Koodikiekon läpi syötetään valoa, jolloin saadaan luettua asematieto. Koodikiekossa olevien "viivojen" lukumäärä vastaa anturin resoluutiota eli asema-arvojen määrää. Viivat muodostavat A- ja B-signaalin sekä kierrossignaalin. Anturin pyörimissuunta määräytyy A- ja B-kanavien nousujen arvosta. Anturi pyörii myötäpäivään, mikäli A-signaalissa muodostuu nouseva reuna B-signaalin arvon ollessa "1". Kierrossignaali eli Z-signaali antaa kierroksen aikana yhden pulssin, kun kierros täyttyy.


title: Kulma-anturi

text: Absoluuttianturi kykenee ilmoittamaan todellisen sijainnin. Anturi säilyttää tietonsa aina eli myös mikäli siitä katkaistaan jännite. Lisäksi sitä ei tarvitse ajaa referenssiarvoon käynnistämisen jälkeen. Anturin arvo ilmoitetaan digitaalisena.


title: Lumon kirjasto

text: Lumon kirjasto on osa Vantaan kaupunginkirjastoa. Se sijaitsee Vantaan Korsossa Monitoimikeskus Lumossa osoitteessa Urpiaisentie 14.


title: Lumon kirjasto

text: Lumon kirjasto on kävijämäärältään kolmanneksi suurin Vantaan kaupunginkirjastoista. Lumon kirjaston palvelut sijoittuvat kahteen kerrokseen. Alakerrassa on asiakaspalvelupiste, lainattava aineisto, lastenosasto, esitystekniikalla varustettu satunurkka, e-aineistoja esittelevä e-piste, nopean asioinnin tietokoneita, tietokoneita lapsille ja nuorille sekä asiakkaiden käytettävissä oleva älytaulu. Yläkerta toimii työskentelytilana, jossa on asiakastietokoneita, opiskelu- ja ryhmätyöhön soveltuvia pöytäryhmiä, erillinen hiljainen lukusali sekä kirjastokortilla lainattava työhuone. Alakerrassa kirjaston yhteydessä toimii myös Vantaa-infon toimipiste.


title: Lumon kirjasto

text: Lumon kirjastossa on runsaasti ja monipuolisesti tapahtumia niin lapsille kuin aikuisille. Lumon kirjasto on ensimmäinen kirjasto Vantaalla, johon saatiin e-piste, jossa asiakkaiden on helppo kokeilla kirjaston tarjoamia elektronisia aineistoja. E-pisteessä e-aineistojen käyttö, käytön opastus ja kokeilu pyritään tekemään yksinkertaiseksi ja helpoksi. Asiakkaat voivat myös lainata kannettavan tietokoneen tai tabletin kirjastossa käytettäväksi.


title: Lumon kirjasto

text: Lumon kirjaston toimintaa ohjaa Vantaan kirjastopalvelujen vuonna 2014 laadittu visio: Rikasta arkea kirjastossa.


title: Luettelo videopelin Persona 4 hahmoista

text: Tämä on luettelo videopelin "" hahmoista. Vuonna 2008 Atluksen julkaisema peli keskittyy lähinnä lukio-opiskelijoihin, jotka jahtaavat Inaban maalaiskaupungissa toimivaa sarjamurhaajaa. "Persona 4" sijoituu vuoteen 2011 ja tapahtumat ovat yhteydessä televisiomaailmaan, ulottuvuuteen, jossa hahmot käyttävät Persoonia taistellakseen Varjoja vastaan, jotka edustavat ihmisten kätkettyjä ajatuksia ja jotka tappoivat kaksi ensimäistä uhria. Protagonisti, jota pelaaja ohjaa ja jonka tämä itse nimeää (mutta tunnetaan myöhemmissä medioissa nimellä Yu Narukami), on juuri muuttanut kaupunkiin ja hänen lisäkseen Tutkintaryhmään kuuluvat Yosuke Hanamura, paikallisen Junes-kauppakeskuksen johtajan poika; Chie Satonaka, joka pitää itsepuolustuslajeista; Yukiko Amagi, Chien paras ystävä joka on myös sukunsa omistaman majatalon perijätär; Kanji Tatsumi, ongelmanuori jonka on vaikea myöntää feminiiniset harrastuksensa; Rise Kujikawa, taktisena tukijana toimiva tauolle jäänyt suosittu teini-idoli; Teddie, klovnimaista karhupukua yllään pitävä olento televisiomaailmasta; sekä Naoto Shirogane, todellisen sukupuolensa salassa pitävä ja tunnettu lukiolaisikäinen etsivä.


title: Luettelo videopelin Persona 4 hahmoista

text: Pelin pelattavista hahmoista käytetään nimeä Tutkintaryhmä (). He pyrkivät selvittämään Inabassa tapahtuneita murhia ja kidnappauksia. He pyrkivät pelastamaan uhrit "televisiomaailmasta" ja käyttävät Persooniaan puolustautuakseen siellä uhkaavilta vihollisilta, Varjoilta ("Shadows"). Pelin lopulla heistä aletaan käyttää nimitystä Totuuden etsijät ().


title: Luettelo videopelin Persona 4 hahmoista

text: Yu Narukami () on pelin hiljainen protagonisti. Peliversiossa hän esiintyy nimettömänä ja pelaaja voi itse antaa hänelle nimen, mutta esiintyy aiemmin mainitulla nimellä , sekä videopeleissä "Persona 4 Arena", "Persona 4 Arena Ultimax", "" ja "". Peliin pohjautuvassa mangassa hän esiintyy nimellä Souji Seta (). Hänen alkuperäinen Persoonansa on Narrin arkanan ("Fool Arcana") Izanangi, mutta pelin todellisessa lopetuksessa se kehittyy Maailman arkanan ("World Arcana") Persoonaksi nimeltä Izanagi-no-Okami.


title: Luettelo videopelin Persona 4 hahmoista

text: Protagonistin vanhemmat työskentelevät paljon ulkomailla. Tämän vuoksi hän muuttaa vuoden ajaksi enonsa, Ryotaro Dojiman ja serkkunsa Nanako Dojiman luokse Inaban maalaiskaupunkiin. Hän opiskelee toisen vuoden opiskelijana Yasogamin lukiossa. Kun Inabassa alkaa tapahtua sarjamurhia ja ilmenee, että Keskiyön kanava ("Midnight Channel") liittyy siihen, Yu ja hänen ystävänsä kulkevat television läpi toiseen maailmaan tutkimaan asiaa. Koska hän herätti oman Persoonansa ensimmäisenä ja ilman oman Varjonsa kohtaamista, hänestä tehdään myös ryhmän johtaja. Protagonistilla on kyky nimeltä Villikortti ("Wild Card"), joten hän voi vaihtaa Persoonaansa kesken taistelun sekä astua Samettihuoneeseen ("Velvet Room"), paikkaan, jossa hän voi huoneen haltijan, Igorin, avustuksella yhdistää Persooniaan luodakseen voimakkaampia tilalle. Hän käyttää aseinaan miekkoja. Pelin ajan protagonisti käy koulua, ottaa osaa eri aktiviteetteihin ja viettää aikaa opiskelutovereidensa ja muiden ihmisten kanssa muodostaakseen sosiaalisia linkkejä ("Social Links"), jotka edistävät vahvempien Persoonien kutsumista.


title: Luettelo videopelin Persona 4 hahmoista

text: Pelissä protagonisti muodostaa automaattisesti Tutkintaryhmää johtaessaan Narrin arkanan sosiaalisen linkin, joka symboloi lukemattomia mahdollisuuksia sekä matkan alkua. Vakuuttumalla siitä, ettei kaikki Taro Namatameen kohdistuvat epäilyt täsmää Narrin arkanan linkki nousee maksimitasolle ja protagonisti voi muodostaa Tuomion arkanan ("Judgement Arcana") sosiaalisen linkin, joka symboloi matkan loppua sekä tapahtumien kertausta. Animesarjassa Tuomion arkanan linkkiä edusti Persoona Lucifer. Pelin todellisessa lopetuksessa kun todellinen murhaaja on saatu kiinni, protagonisti voi selvittää mistä sai kykynsä kulkea "televisiomaailmaan". Syylliseksi paljastuu jumalatar Izanami, joka pyrki muuttamaan Inaban asukkaat Varjoiksi. Taistellessaan tätä vastaan, hän saa käytöönsä Maailman arkanan.


title: Luettelo videopelin Persona 4 hahmoista

text: Peliversiossa protagonistin luonne määräytyy täysin pelaajan tekemien valintojen mukaan. Mangaversion mukaan protagonistin vanhemmat työskentelevät hyvin paljon ulkomailla ja tämän vuoksi hän on joutunut muuttamaan aina toiseen kaupunkiin näiden kuukausien mittaisten työmatkojen ajaksi. Hän on ystävällinen, mutta myös hieman etäinen. Animesarjassa ja "Persona 4 Arenassa" hän on suorasanainen ja toisinaan vitsailee.


title: Luettelo videopelin Persona 4 hahmoista

text: Yun japaninkielinen ääni on Daisuke Namikawa ja englanninkielinen ääni Johnny Yong Bosch. Näytelmäversiossa Yu:ta näyttelee Toru Baba.


title: Luettelo videopelin Persona 4 hahmoista

text: Yosuke Hanamura () on protagonistin paras ystävä ja luokkatoveri. Hän muutti Inabaan puoli vuotta ennen protagonistia, kun hänen isänsä sai työkseen johtaa paikallista Junes-tavarataloa. Hän ystävystyy protagonistin kanssa jo pelin alussa ja oli ihastunut kolmannen vuoden opiskelijaan, Saki Konishiin, joka teki Junesissa osa-aikatöitä. Mutta sitten Saki joutui sarjamurhien toiseksi uhriksi ja huomattuaan uhrien näkyvän Keskiyön kanavalla ennen kuolemaansa, hän ja protagonisti lähtevät televisiomaailmaan selvittämään asiaa. Siellä hän saa selville, ettei Saki koskaan välittänyt hänestä, ja kohtaa oman Varjonsa, joka ilmaisee hänen tylsyyttään sekä inhoaan maaseutua kohtaan.


title: Luettelo videopelin Persona 4 hahmoista

text: Yosuken hyväksyttyä Varjonsa, se muuttuu Taikurin arkanan ("Magician Arcana") Persoonaksi nimeltä Jiraiya. Taisteluissa hän käyttää aseinaan kaksoisteräaseita, kuten kahta veistä tai tikaria. Yosuke edustaa myös Taikurin arkanan sosiaalista linkkiä ja linkin maksimoituessa Jiraiyasta kehittyy Persoona Susano-o. "Persona 4 Goldenissa" Susanoo voi vielä kehittyä Persoonaksi nimeltä Takehaya Susano-o.


title: Luettelo videopelin Persona 4 hahmoista

text: Animesarjassa Yun sosiaalista linkkiä Yosukeen edustaa Persoona Pyro Jack.


title: Luettelo videopelin Persona 4 hahmoista

text: Yosuken japaninkielinen ääni on Shōtarō Morikubo ja englanninkielinen ääni Yuri Lowenthal. Näytelmäversiossa Yosukea näyttelee Takahisa Maeyama.


title: Luettelo videopelin Persona 4 hahmoista

text: Chie Satonaka () on protagonistin luokkatoveri ja kungfusta innostunut tyttö. Hän on alussa vastentahtoinen menemään televisiomaailmaan, kunnes hänen paras ystävänsä Yukiko Amagi joutuu kidnapatuksi. Televisiomaailmassa Chie kohtaa oman Varjonsa, joka ilmaisee hänen kateuttaan Yukikon feminiinisyyteen ja taitoihin sekä pakkomiellettään olla Yukikon lähellä.


title: Luettelo videopelin Persona 4 hahmoista

text: Chien hyväksyttyä Varjonsa, se muuttuu Sotavaunun arkanan ("Chariot Arcana") Persoonaksi nimeltä Tomoe Gozen. Taisteluissa hän käyttää aseinaan vain kenkiä, jotka vahvistavat hänen kungfu-potkujaan. Chie edustaa myös Sotavaunun arkanan sosiaalista linkkiä ja jos pelaaja tekee oikeat valinnat, Chie rakastuu protagonistiin. Linkin maksimoituessa Tomoesta kehittyy Persoona Suzuka Gongen. "Persona 4 Goldenissa" Suzuka voi vielä kehittyä Persoonaksi Haraedo-no-Okami.


title: Luettelo videopelin Persona 4 hahmoista

text: Animesarjassa Yun sosiaalista linkkiä Chieen edustaa Persoona Ara Mitama.


title: Luettelo videopelin Persona 4 hahmoista

text: Chie japaninkielinen ääni on Yui Horie. Englanninkielinen ääni alkuperäisessä pelissä on Tracey Rooney ja myöhemmissä peleissä sekä animesarjassa Erin Fitzgerald. Näytelmäversiossa Chietä näyttelee Minami Tsukui.


title: Luettelo videopelin Persona 4 hahmoista

text: Yukiko Amagi () on protagonistin luokkatoveri ja yksi koulun suosituimpia tyttöjä. Hänen perheensä omistaa perinteisen ryokanin (japanilainen majatalo) ja koska Yukiko on sen perijä, hänellä on usein kiireitä. Hän on kolmas televisiomaailmaan heitetty uhri ja siellä hän kohtaa Varjonsa, joka ilmaisee hänen ahdistustaan siitä, hänen elämänsä olisi päätetty hänen puolestaan ja halua tulla "pelastetuksi". Pelastumisensa jälkeen ilmenee, että hän on hyvin herkkä nauramaan.


title: Luettelo videopelin Persona 4 hahmoista

text: Yukikon hyväksyttyä Varjonsa, se muuttuu Papittaren arkanan ("Priestess Arcana") Persoonaksi nimeltä Konohana-Sakuya. Taisteluissa hän käyttää aseinaan viuhkoja. Yukiko edustaa myös Papittaren arkanan sosiaalista linkkiä ja jos pelaaja tekee oikeat valinnat, Yukiko rakastuu protagonistiin. Linkin maksimoituessa Konohanasakuyasta kehittyy Persoona Amaterasu. "Persona 4 Goldenissa" Amaterasu voi vielä kehittyä Persoonaksi Sume-Omikami.


title: Luettelo videopelin Persona 4 hahmoista

text: Animesarjassa Yun sosiaalista linkkiä Yukikoon edustaa Persoona High Pixie.


title: Luettelo videopelin Persona 4 hahmoista

text: Yukikon japaninkielinen ääni on Ami Koshimizu ja englanninkielinen ääni Amanda Winn-Lee. Näytelmäversiossa Yukikoa näyttelee Risa Yoshiki.


title: Luettelo videopelin Persona 4 hahmoista

text: Kanji Tatsumi () on ensimmäinen vuoden opiskelija Yasogamin lukiossa, jota on epäilty kiusaajaksi ulkonäkönsä sekä paikallisen moottoripyöräjengin kanssan sattuneen välikohtauksen vuoksi. Hänen äitinsä omistaa tekstiilikaupan ja siksi Kanji on itsekin taitava neuloja, mutta ei uskalla näyttää taitojaan. Hän on neljäs televisiomaailmaan heitetty uhri ja siellä hän kohtaa Varjonsa, joka ilmaisee hänen sekavia tunteitaan sanoen tämän vihaavan tyttöjä näiden kritisoinnin vuoksi ja pitäen poikia mielenkiintoisempina. Hänen seksuualinen suuntautumisensa kuitenkin pysyy epäselvänä, sillä hänellä on tunteita Naoto Shiroganea kohtaan ja uskoo monien muiden tavoin tämän olevan poika. Mutta tunteet säilyvät jopa sen jälkeen, kun Naoto paljastuu tytöksi.


title: Luettelo videopelin Persona 4 hahmoista

text: Kanjin hyväksyttyä Varjonsa, se muuttuu Keisarin arkanan ("Emperor Arcana") Persoonaksi nimeltä Take-Mizazuchi. Taisteluissa hän käyttää aseinaan tuoleja tai pieniä pöydänkappaleita. Kanji edustaa myös Keisarin arkanan sosiaalista linkkiä. Linkin maksimoituessa Take-Mikazuchista kehittyy Persoona Rokuten Maoh. "Persona 4 Goldenissa" Rokuten Maoh voi vielä kehittyä Persoonaksi Take-Jizaiten.


title: Luettelo videopelin Persona 4 hahmoista

text: Animesarjassa Yun sosiaalista linkkiä Kanjiin edustaa Persoona King Frost.


title: Luettelo videopelin Persona 4 hahmoista

text: Kanjin japaninkielinen ääni on Tomokazu Seki. Englanninkielinen ääni "Persona 4:ssä", "Golden"-versiossa, "Persona 4 Arenassa" sekä animesarjan ensimmäisen puolikkaan ajan on Troy Baker ja animesarjan toisella puolikkaalla sekä peleissä "Persona 4 Arena Ultimax", "" ja "" Matthew Mercer. Näytelmäversiossa Kanjia näyttelee Youichirou Oomi.


title: Luettelo videopelin Persona 4 hahmoista

text: Rise Kujikawa () on pirteä tyttö ja yksi Japanin suosituimmista idoleista, tunnettu nimellä "Risette". Hän kuitenkin kyllästyy ja lopettaa uransa muuttaen Inabaan tofukauppaa pitävänä isoäitinsä luokse. Pian saapumisensa jälkeen Rise joutuu kidnappausten uhriksi ja kohtaa Varjonsa, joka ilmaisee hänen vihaansa pelkkänä poptähtenä tai seksisymbolina olemista kohtaan. Varjo-Rise pystyy skannaamaan Tutkintaryhmän jäsenten Persoonat ja torjui jokaisen hyökkäyksen, kunnes Teddie, jota se ei kyennyt skannaamaan, heikensi sitä. Pelastuttuaan hän menee ensimmäiden vuoden opiskeljaksi Yasogamin lukioon.